title: Jussi Chydenius

text: Jussi Chydenius (s. 30. joulukuuta 1972 Helsinki) on suomalainen muusikko ja säveltäjä. Hän on soittanut rumpuja Don Huonot -yhtyeessä vuosina 1989–2001 ja uudelleen vuodesta 2010 eteenpäin. Hän myös laulaa bassoa lauluyhtye Rajattomassa, jota oli mukana perustamassa 1997.


title: Jussi Chydenius

text: Chydenius on esiintynyt myös television sketsisarjassa "Vintiöt" ja elokuvissa "Veturimiehet heiluttaa" ja "V2 – Jäätynyt enkeli".


title: Jussi Chydenius

text: Chydenius on myös vihreiden kaupunginvaltuutettu Helsingissä. Hän oli valtuutettuna ensi kertaa kaudella 2001–2004 ja kuntavaaleissa 2012 hän nousi uudestaan valtuustoon. Kaudet 2005–2008 ja 2009–2012 hän toimi varavaltuutettuna. Vuosina 2009–2012 Chydenius toimi Helsingin kaupunginorkesterin johtokunnan varapuheenjohtajana. Helsingin kaupungin kulttuuri- ja kirjastolautakunnan jäsen hän oli vuosina 2001–2008.


title: Jussi Chydenius

text: Chydeniuksen vanhemmat ovat säveltäjä Kaj Chydenius ja ohjaaja Kaisa Korhonen, hänen veljensä on muusikko Kalle Chydenius.


title: Petri Munck

text: Petri Erik Munck (s. 2. kesäkuuta 1977 Helsinki) on suomalainen popmuusikko, sanoittaja, säveltäjä, laulaja sekä kitaristi. Munck on tehnyt ja tuottanut musiikkia useille eri artisteille, mutta esittänyt musiikkiaan myös itse.


title: Petri Munck

text: Petri Munck julkaisi omaa nimeään kantavan esikoisalbuminsa 19. syyskuuta 2003. Albumi myi vuonna 2004 kultaa. Albumin ensimmäinen single, ”Levoton prinssi” nousi suureen suosioon nousten singlelistan kolmanneksi sekä toiseksi soitetuimmaksi radiokappaleeksi. Kappale soi vuoden 2003 aikana radioissa yli 7000 kertaa. Toinen single ”Pystytkö lupaamaan” oli Yleisradion Ylen hyvä-kampanjan tunnusmusiikki vuonna 2003. Albumin myötä Munck oli ehdolla vuoden Pop/Rock tulokkaaksi Emma-gaalassa alkuvuodesta 2004, mutta palkinnon vei PMMP.


title: Petri Munck

text: Vuonna 2005 Petri Munck otti osaa Suomen Euroviisukarsintoihin kappaleellaan ”Melody”.


title: Petri Munck

text: Munckin toinen albumi, "Toinen" julkaistiin 1. kesäkuuta 2005. Albumi ei menestynyt esikoisen tavoin ja se nousi albumilistalle vain yhdeksi viikoksi. Albumi oli alun perin tarkoitus julkaista alkuvuodesta 2005 nimellä "02:00", mutta julkaisuaikataulun myöhästyttyä ja Munckin ollessa tyytymätön lopputulokseen, päätettiin albumin nauhoituksia jatkaa. Alkuperäinen albumi "02:00" julkaistiin kuitenkin digitaalisesti vuoden 2005 lopussa nimellä "Klo 02.00".


title: Petri Munck

text: Munck on tehnyt kappaleita myös useille muille artisteille. Munckin kappaleita ovat levyttäneet muun muassa Hurma, Kirka, Anne Mattila, Neljänsuora, Marita Taavitsainen, Tiktak, Antti Tuisku ja Janne Tulkki.


title: Petri Munck

text: Munck on tuottanut myös useita albumeita muun muassa Anne ja Anneli Mattilalle ja Neljänsuora-yhtyeelle. Munck omistaa oman tuotantoyhtiön jonka kautta saa myös levynkannen ja musiikkivideon.


title: Petri Munck

text: Hänellä on vuonna 2006 syntynyt tytär entisen avopuolisonsa kanssa. Vuonna 2013 Munck avioitui uuden puolisonsa kanssa. Musiikkiuran ohella hän työskentelee tapahtumavastaavana ja yritysmyyjänä Vihdin PuuhaParkissa.


title: Mahinda Rajapaksa

text: Percy Mahendra "Mahinda" Rajapaksa (singa. මහින්ද රාජපක්ෂ, tamil. மகிந்த ராசபக்ச) (s. 18. marraskuuta 1945 Hambantota) on srilankalainen poliitikko. Hän oli Sri Lankan presidentti 2005-2015 ja sitä ennen pääministeri. Hänet valittiin presidentiksi ensimmäiselle kaudelleen marraskuussa 2005. Tätä ennen hän toimi maansa pääministerinä huhtikuusta 2004 alkaen. Tammikuussa 2010 hänet valittiin toiselle presidenttikaudelleen vaalissa, jonka lopputulosta opposition edustaja, kenraali Sarath Fonseka ei hyväksynyt.. Rajapaksa edustaa Sri Lankan vapauspuoluetta.


title: Mahinda Rajapaksa

text: Rajapaksa on kansallisuudeltaan singaleesi ja uskonnoltaan buddhalainen. Ennen parlamenttiuraansa hän toimi lakimiehenä.


title: Mahinda Rajapaksa

text: Rajapaksa voitti entisen pääministerin Ranil Wickremesinghen presidentinvaalissa niukasti saatuaan äänistä 50,3 prosenttia. Hänen uskotaan tulleen valituksi, koska tamilit boikotoivat vaalia. Rajapaksa lupasi ottaa kovan linjan tamilikapinallisia vastaan. Hän lupasi myös lain palauttamista koko maahan ja ”kunniakasta rauhaa, joka ottaa huomioon kaikki kansanosat.”


title: Mahinda Rajapaksa

text: Hänen kaudellaan LTTE:n ja armeijan joukkojen väliset taistelut kiihtyivät. Vuonna 2006 järjestöllä oli hallinnassaan saaresta 65 000 km². Lopulta armeija ajoi tamilitiikerit loukkuun maan pohjoisosaan, puolustusministerin mukaan 400×600 metrin kokoiselle alueelle, jossa sen taistelijat antautuivat 17. toukokuuta 2009.


title: Mahinda Rajapaksa

text: Lokakuussa 2009 ilmoitettiin ennenaikaisista presidentin- ja parlamenttivaaleista, jotka Rajapaksa voitti suurella marginaalilla. Hänen merkittävimpänä kilpailijanaan oli armeijaa komentanut neljän tähden kenraali Sarath Fonseka, joka ei hyväksynyt vaalien tulosta. Fonseka pidätettiin jälkeenpäin ja tuomittiin sotaoikeudessa erotettavaksi.


title: Mahinda Rajapaksa

text: Rajapaksa on luonut ympärilleen henkilökulttia, johon sodan voitto antoi merkittävän panoksen. Hän on saanut eri temppeleistä mm. Lankan herooinen sotalordi ja buddhalaisuuden loisteliaiden maiden keisari -arvonimet. Julisteissa häntä ylistetään vapahtajaksi.


title: Mahinda Rajapaksa

text:
Rajapaksan kaksi veljeä on ministereinä. Lisäksi tusinoittain sukulaisia on muissa korkeissa asemissa, niin että suku hallitsee suoraan noin 70 % maan budjetista. Myös hänen pojalleen Namal Rajapaksalle on pedattu merkittävää asemaa.
Syyskuussa 2010 parlamentti hyväksyi perustuslainmuutoksen, jonka mukaan Rajapaksa voidaan valita uudelleen presidentiksi määräämättömän monta kertaa.


title: Mahinda Rajapaksa

text: Vuoden 2015 presidentinvaaleissa Rajapaksa hävisi entiselle puoluetoverilleen, terveysministeri Maithripala Sirisenalle niukasti. Sirisena erosi hallitsevasta puolueesta ja lähti vaaleihin opposition ehdokkana.


title: Blackburn Rovers FC

text: Blackburn Rovers Football Club on jalkapalloseura Blackburnista, Lancashiresta, Englannista. Se pelaa kaudella 2018–2019 Englannin toiseksi korkeimmalla sarjatasolla mestaruussarjassa.


title: Blackburn Rovers FC

text: Blackburn Rovers on yksi Englannin perinteikkäimmistä jalkapalloseuroista. Se selvisi 1882 FA Cupin loppuotteluun, mutta hävisi sen Old Etoniansille lukemin 0–1. Se voitti cupin kolme kertaa peräkkäin vuosina 1884–1886. 1884 se päihitti loppuottelussa Queen's Parkin 2–1 ja seuraavana vuonna maalein 2–0. Vuonna 1886 loppuottelussa seura voitti uusinnassa West Bromwich Albionin 2–0. Ensimmäinen loppuottelu oli päättynyt 0–0-tasatulokseen. Blackburn Rovers on yksi kaudeksi 1888–1889 perustetun Englannin jalkapalloliigan perustajajäsenistä. Nykyiselle stadionilleen Ewood Parkille se muutti vuonna 1890. Samana vuonna se voitti FA Cupin loppuottelussa Sheffield Wednesdayn maalein 6–1. Seura uusi cup-voittonsa seuraavana vuonna 1891, kun se voitti loppuottelussa Notts County FC:n lukemin 3–1. Blackburn voitti 1. divisioonan mestaruuden kausina 1911–1912 ja 1913–1914. Ensimmäisen mestaruutensa se voitti kolmen pisteen erolla Evertoniin ja toisen peräti seitsemän pisteen erolla Aston Villaan. Ennen 1990-lukua ja Valioliigan perustamista ajoittuivat Blackburnin menestyksekkäimmät hetket sen alkuvuosiin. Vuoteen 1928 mennessä se voitti FA Cupin kuudesti ja liigan mestaruuden kahdesti. Sittemmin se vietti vuosikymmenet tekemällä ensin hissiliikettä korkeimman ja toiseksi korkeimman sarjatason ja myöhemmin toiseksi ja kolmanneksi korkeimman sarjatason välillä.


title: Blackburn Rovers FC

text: 1980- ja 1990-lukujen vaihteessa paikallinen metallipatruuna ja seuraa koko elämänsä kannattanut Jack Walker osti seuran itselleen ja pian alkoi uusi aikakausi sen historiassa. Blackburn nousikin heti seuraavalla kaudella vasta perustettuun Valioliigaan. Seura osti kalliilla uusia pelaajia, muun muassa maksoi silloisen ennätyssumman 3,5 miljoonaa puntaa Alan Shearerista ja hankki riveihinsä myös muun muassa Graeme Le Saux'n, Stuart Ripleyn ja Kevin Gallacherin. Ensimmäisellä valioliigakaudellaan 1992–1993 se taisteli mestaruudesta mutta sijoittui lopulta neljänneksi. Seuraavaksi kaudeksi seura teki lisää pelaajahankintoja ja sijoittui sarjataulukossa toiseksi. Lopulta kaudella 1994–1995 joukkue ylsi Valioliigan mestaruuteen taisteltuaan tiukasti Manchester Unitedin kanssa. Tämän jälkeen seuran menestyskulku keskinkertaistui, kunnes se vuonna 2002 ylsi viimeiseen suurvoittoonsa voitettuaan liigacupin.


Yhdistyneiden kansakuntien pakolaisjärjestö tai Yhdistyneiden kansakuntien pakolaisasiain valtuutetun toimisto, lyhennettynä UNHCR () on YK:hon kuuluva, vuonna 1950 perustettu pakolaisapujärjestö. Se on osa YK:n kehitysryhmää ("United Nations Development Group") Järjestön päämaja on Genevessä, Sveitsissä. Se on saanut Nobelin rauhanpalkinnon vuosina 1954 ja 1981.


title: Yhdistyneiden kansakuntien pakolaisjärjestö

text: YK perusti 1949 pakolaisasian valtuutetun suojelemaan pakolaisten etuja, kun toisen maailmansodan aiheuttaman pakolaistilanteen hoitamiseksi perustettu Kansainvälinen pakolaisjärjestö lakkautettiin. Valtuutetun toimisto perustettiin YK:hon seuraavana vuonna.


text: UNHCR:n keskeisin tehtävä on etsiä sijoitusratkaisuja pakolaisille ja muille suojelua tarvitseville. Tällaisia ratkaisuja voivat olla esimerkiksi kotiinpaluu, turvapaikkamaahan integroituminen tai sijoittaminen johonkin muuhun maahan. Vuoteen 2004 mennessä järjestö oli auttanut jo noin 50 miljoonaa pakolaista aloittamaan elämän uudessa maassa. Sen 5 000 työntekijää yli 120 maassa auttavat koko ajan noin 20 miljoonaa pakolaista.


text: Monien muiden YK:n järjestöjen tavoin UNHCR nimeää julkisuuden henkilöitä hyväntahdon lähettiläiksi. Lähettiläitä ovat muiden muassa näyttelijä Angelina Jolie ja oopperalaulaja Barbara Hendricks.


text: Samankaltaisten nimien takia UNHCR sekaantuu helposti YK:n ihmisoikeuskomissioon UNCHR:ään.


title: Panorama Tower

text: Panorama Tower ("aiemmin Signaali Headquarters -hanke") on tornitalo Espoon Leppävaarassa osoitteessa Hevosenkenkä 3. Se on Espoon kolmanneksi korkein tornitalo ja Suomen kolmanneksi korkein toimistotorni Fortumin pääkonttorin ja Itäkeskuksen maamerkin jälkeen. Rakennus on kolmilohkoinen toimistorakennus jossa talot ovat kiinni toisissaan. Toimistotalon lohkoista kaksi on seitsemänkerroksisia ja torniosa seitsemäntoistakerroksinen.


title: Panorama Tower

text: Rakennuksen omistaa Varma ja sen on suunnitellut arkkitehtitoimisto Larkas & Laine Oy. Panorama Towerin kokonaisala on 23 600 m, josta toimistotilaa on noin 16 100 m ja liiketilaa 1600 m. A-talo 4000 m, B-talo 3900 m ja tornitalo 8200 m. Vuokrattavien tilojen koko on 100 – 1850 m. Rakennuksen tilavuus on noin 90 000 m. Toimistotilat on suunniteltu niin että ne voidaan tehdä käyttäjän toiveiden mukaan joko koppi-, avo- tai kombikonttoreiksi. Lisäksi kunkin toimistokerroksen 550 neliötä voi jakaa tarvittaessa kahdelle eri käyttäjälle.


title: Panorama Tower

text: A ja B-taloissa on 8 kerrosta ja ne ovat 42 metriä korkeita C-talossa on 17 kerrosta ja se on 73 metriä korkea. Rakennuksen katutaso ja tornitalon 3 ensimmäistä kerrosta on varattu liike- ja palvelutiloiksi. Kerrokset 4-16 on toimistotiloja. Ylimmässä kerroksessa sijaitsee vuokrattava edustussauna ja IV -konehuone. 17.kerros on ainoastaan pieni porrashuoneen osa minkä päällä on helikoptereille tarkoitettu leijuntataso. Kerros on rakennettu niin, että se näyttää kokonaiselta kerrokselta. Rakennuksen alla on 1200 neliön kellari jossa on sosiaali- ja varastotiloja.


title: Panorama Tower

text: Panorama Towerin pysäköintitilat sijaitsevat viereisessä pysäköintitalossa, jossa on 480 katettua autopaikkaa.


title: Panorama Tower

text: Päärakennesuunnittelija Pöyry Civil laati rakennuksen perustus- ja runkorakenteista 3D –virtuaalirakennuksen johon koko rakennesuunnittelu pohjautui. Ensimmäiset luonnokset tornista piirrettiin joulukuussa 2003, mutta tämän jälkeen projekti keskeytyi vuodeksi. Keväällä 2006 hankkeelle saatiin rakennuttamispäätös.


title: Panorama Tower

text: Rakentaminen aloitettiin huhtikuussa 2006. Skanskan ja NCC:n muodostama työyhteenliittymä "Tyl Leppävaara" toteutti toimistotalo Panorama Towerin Keskinäinen Työeläkevakuutusyhtiö Varmalle. Rakennuksen kokonaishinta oli noin 54 miljoonaa euroa.


title: Panorama Tower

text: Teräksen kustannustekijöistä ja rakennuksen palonkesto-luokkavaatimuksista johtuen 3D-rakennemalliin valittiin luonnosvaiheessa runkomateriaaliksi betoni, joka myöhemmin vaihtui teräkseksi. Rakennuksen pilari-palkkirunko on teräsrakenteinen, jäykistävät runkorakenteet ovat betonia ja kevytrakenteiset julkisivut ovat suurelta osin lasia. Teräspalkki ja -pilarijärjestelmä kannattelee itsensä ja koko rakennuksen painoa. Julkisivut on tehty Ruukin julkisivuelementeistä, joissa on käytetty ulkopinnassa joko Liberta-pintakasettia tai tiililankkuverhousta, tai lasialumiiniseinäelementtejä.


title: Panorama Tower

text: Tornin alapuolella oleva kallioperusta on hyvin rikkonaista ja tästä syystä terästankoankkurit piti ankkuroida aina 15 metrin syvyyteen asti alun perin suunnitellun kuuden metrin sijasta. Peruskallioon on ulotettu 40 millimetrin läpimittaiset vetotangot, jotka on jännitetty 80 tonnin voimalla.


title: Panorama Tower

text: Kauppakeskus Sellosta pysäköintitaloon menevä tunneli menee rakennuksen C-osan alta, minkä vuoksi siellä ei ole kellaria. Rakennuksen alitse kulkee myös Sellon huoltotunneli. Tunneleiden rakenteisiin oli rakennusvaiheessa ennakoitu rakenteita, joiden päältä pystyttiin myöhemmin rakentamaan. Rakennuksessa on tunnelin kohdalla pitemmät pilarivälit kuin muualla ylimpään kerrokseen asti.


title: Panorama Tower

text: Rakennuksen runko on asennettu torninostureilla, julkisivu osin autonosturilla. Autonosturi ja tontin ahtaus ovat syynä siihen, että julkisivua tehtiin yhdellä sivulla paikoin 3-4 kerrosta kerrallaan. Työmaalla käytettiin kahta torninosturia joista toinen oli korkeimmillaan yli 90 metriä korkea ja puomin pituus 55 metriä. Nosturin suuren korkeuden vuoksi sille jouduttiin erikseen hakemaan lentoestelupa ilmailulaitokselta.


title: Panorama Tower

text: Jäykistävät seinät on tehty paikalla valaen ja ne ovat pystysuunnassa jälkijännitettyjä rakenteita. Tornitalossa kahdeksannen kerroksen jälkeen on käytetty seinäelementtejä.


title: Panorama Tower

text: Julkisivujen erikoisuus on niiden valaiseminen vaihtuvavärisillä LED:eillä.


title: Panorama Tower

text: Rakennuksen porrashuoneet ja hissikuilut tehtiin paikalla valaen 9. kerrokseen asti ja jälkijännitettiin kallioon. Hissit ovat konehuoneettomia KONE MonoSpace -hissejä, joiden nopeudet ovat 2,5 m/s. Ikkunallisiin hisseihin asennettiin Suomessa harvinaisena lisänä jäähdytys. Lisäksi yksi hissi on toteutettu niin, että palomiehet voivat käyttää sitä tulipalon aikana.


title: Panorama Tower

text: Panorama Tower valmistui huhtikuussa 2008.


title: Janten laki

text: Janten laki on tanskalais-norjalaisen kirjailijan Aksel Sandemosen teoksessa "Pakolainen ylittää jälkensä" (1933) esitetty ajatus, jonka mukaan kenenkään ei tule kuvitella, että on parempi kuin muut.


title: Janten laki

text:
"Janten lain" säännöt:
Sekä teoksesta tunnistettava yhdestoista sääntö:


title: Janten laki

text: Janten laki on tarkoitettu kuvaamaan aikansa pikkukylän ilmapiiriä. Janten laki oli taiteilija Kalervo Palsan huoneentauluna ja sillä sanotaan olleen suuri vaikutus hänen tuotantoonsa.


title: Single-8

text: Single-8 on eräs kaitafilmiformaatti. Sen kehitti Japanin Fujifilm vuonna 1965 kilpailijaksi Kodakin Super 8 -formaatille.


title: Single-8

text: Single-8-filminauhan leveys ja perforaatioiden mitat vastaavat Super 8 -filmiä, joten molempien formaattien filmejä voi projisoida samoilla laitteilla. Erot ovat kameraan asetettavan filmikasetin rakenteessa ja kameran mekaniikassa.


title: Single-8

text: Vaikkei Single-8 olekaan koskaan tullut yhtä suosituksi kuin Super 8, tarjoaa sen erilainen kasettirakenne huomattavia etuja. Siinä missä Super 8 -kasetin rakenne on koaksiaalinen (filmin anto- ja ottokelat ovat kasetissa vierekkäin), Single-8-kasetti on B-kirjaimen muotoinen, jolloin kelat ovat ikään kuin päällekkäin. Yksinkertaisemman filmiradan ansiosta Single-8-filmiä pystyy esimerkiksi kelaamaan takaisin vapaasti, kun Super 8 -kasetti antaa tehdä näin vain joitain sekunteja kerrallaan.


title: Single-8

text: Ehkä tärkeämpi tekninen etu Super 8 -formaattiin verrattuna on kuitenkin Single-8-kameroihin kiinteästi kuuluva painolevymekanismi, joka puristaa filmin tiukasti taustalevyä vasten valotettaessa. Tämä vähentää kuvan tärinää ja parantaa terävyyttä Super 8 -kasetin alkeellista vakautusmekanismia tehokkaammin.


title: Single-8

text: Perinteisesti Single-8:n ja Super 8:n välillä on ollut yksi merkittävä ero myös filmien pohjamateriaalissa: Fujifilmin Single-8-filmit ovat kaikki polyesteripohjaisia, kun taas Kodakin Super 8 -filmit ovat asetaattipohjaisia. Polyesterifilmi on asetaattifilmiä kestävämpää ja ohuempaa, mutta sitä ei voi editoida liimaliitostekniikalla asetaatin tapaan. Nykyään pienemmiltä valmistajilta on kuitenkin saatavilla myös asetaattipohjaisia filmejä Single-8-kaseteissa, ja vastaavasti polyesteripohjaisia filmejä Super 8 -kaseteissa.


title: Single-8

text: Single-8:lla on edelleen pieni kannattajajoukko, ja Fujifilm valmistaa ja myy yhä filmiä tässä formaatissa. Fujifilm on kuitenkin lopettanut Single-8-filmien kehittämisen Euroopassa ja Yhdysvalloissa, ja tarjoaa kehityspalvelua vain Japanissa. Myös Retro Enterprisesin ja Super8 Reversal Labin kaltaiset pienet toimijat myyvät ja kehittävät Single-8-filmejä.


title: George Kings

text: George Kings (s. 1953; oikealta nimeltään George Kwasi Okoe Mensah) on ghanalaislähtöinen muusikko, joka muutti Espooseen, Suomeen ja perusti Afro Nokoko -yhtyeen vuonna 1987.


title: George Kings

text: Vuosina 1995–2002 Kings huumasi ja käytti seksuaalisesti hyväkseen useita naispuolisia uhreja Espoossa ja Helsingissä. Nuorin uhreista oli tekohetkellä 14-vuotias.


title: George Kings

text: Espoon käräjäoikeus tuomitsi Kingsin toukokuussa 2003 12 vuodeksi ja 6 kuukaudeksi vankeuteen muun muassa viidestätoista törkeän pahoinpitelyn yrityksestä, kuudesta raiskauksesta ja lapsen seksuaalisesta hyväksikäytöstä. Helsingin hovioikeus vahvisti tuomion heinäkuussa 2004. Kings haki valituslupaa korkeimmalta oikeudelta, mutta korkein oikeus epäsi hakemuksen 2005. Tapauksen asiakirjat julistettiin salaisiksi vuoteen 2043 saakka. Koska Kings oli ensikertalainen, hän vietti vankilassa 6 vuotta ja 3 kuukautta.


title: George Kings

text: Vaikka Kings on HIV-positiivinen ja tiennyt sen vuodesta 1995 lähtien, häntä ei syytetty tapon yrityksestä. Kings oli toiminut mielentilatutkimuksen mukaan täydessä ymmärryksessä.


title: George Kings

text: Lokakuussa 2010 Espoon käräjäoikeus katsoi Kingsin syylliseksi syksyllä 1996 tapahtuneeseen rikokseen. Päätöksen mukaan Kings oli huumannut ja käyttänyt seksuaalisesti hyväkseen naista, jonka oli kutsunut kotiinsa. Nainen oli tehnyt rikosilmoituksen vasta vuonna 2008 kaksi viikkoa sen jälkeen kun oli kohdannut Kingsin sattumalta ravintolassa. Käräjäoikeus langetti Kingsille vuoden verran vankeutta törkeästä pahoinpitelystä.


title: Highlife

text: Highlife on Ghanassa ja Sierra Leonessa 1920-luvulla syntynyt populaarimusiikin tyylilaji. Sen tärkeimpiä soittimia ovat vaskipuhaltimet ja kitarat. Highlifessa on vaikutteita mm. jazzista.


title: Frantz Fanon

text: Frantz Omar Fanon (20. heinäkuuta 1925 – 6. joulukuuta 1961) oli psykiatri ja filosofi ja ehkä samalla myös 1900-luvun merkittävin dekolonisaatiota käsitellyt yhteiskuntafilosofi ja kolonialismin psykopatologi. Hänen teoksensa ovat olleet inspiraation lähteinä anti-kolonialistisille vapautusliikkeille kautta koko maailman koko 1900-luvun loppupuolen.


title: Frantz Fanon

text: Fanon syntyi Fort-de-Francessa Martiniquen saarella Karibialla. Saari oli tuolloin Ranskan siirtomaa, mutta on nykyisin olennaisesti Ranskan valtioyhteyteen kuuluva departementti. Frantzin isä Félix Casimir Fanon toimi tullivirkailijana joka oli afrikkalaisen orjan ja intialaisen sopimustyöläisen jälkeläinen. Frantzin äiti Eléanore Médélice oli afromartiniquelainen jolla oli valkoista elssasilaista taustaa. Fanonin perheenisä kuului Martiniquen kohtalaisesti toimeentulevaan väestönosaan, mutta kuitenkaan perhe ei ollut taustaltaan perinteisen keskiluokkaista. Perhe saattoi kouluttaa poikansa värilliselle tarkoitetussa Lycée Schoelcherissä.


title: Frantz Fanon

text: Ranskan antauduttua saksalaisten hallintoon vuonna 1940 jättäytyi osa sen laivastosta Martiniquen saarelle. Saarelle jääneet sotilaat olivat siellä olonsa aikana avoimesti rasisteja. Syntyi useita syytöksiä huonosta seksuaalisesta käytöksestä ja ahdistelusta. Ranskan armeijan sotilaiden käytöksellä martiniqueläisiä kohtaan oli voimakas vaikutus Fanoniin, jopa niin että se sementöi hänen vieraantumisen tunteensa ja ymmärtämyksensä todellisesta rasismista.


title: Frantz Fanon

text: Kahdeksantoista ikäisenä Fanon lähti kotisaareltaan nykyiseen Dominikaaniseen tasavaltaan liittyäkseen siellä vapaan Ranskan joukkoihin. Myöhemmin hän pestautui Ranskan armeijaan ja suoritti aktiivipalvelua Ranskassa, eritoten toisen maailmansodan Elsassin taistelussa. Vuonna 1944 hän haavoittui taistelussa ja sai ansioistaan "Croix de la Guerre" -ansiomitalin. Hänen joukko-osastonsa ei kuitenkaan taistelujen myötä ylittänyt Reinjokea.


title: Frantz Fanon

text: Toivuttuaan haavoittumisestaan vuonna 1945, Fanon palasi takaisin kotisaarelleen Martiniquelle kunniamerkein palkittuna sotaveteraanina. Hänen paluunsa kotisaarelle kesti kuitenkin vain hyvin lyhyen ajan. Saarella olon ajan hän työskenteli ystävänsä ja ohjaajansa Aimé Césairen parlamenttivaaliavustajana. Césairen vaikutus Fanonin elämään oli erittäin suuri.


title: Frantz Fanon

text: Poliittisesti Fanon ei todennäköisesti koskaan ollut täysinoppinut ja täysimittainen kommunisti, vaikka Césaire pääsikin kommunistien lipun alla Martiniquen edustajana Ranskan parlamenttiin neljännen tasavallan aikana. Fanon viipyi kuitenkin kotisaarellaan niin pitkään, että ehti suorittaa loppuun kesken jääneen ylioppilastutkintonsa, jonka jälkeen hän lähti uudelleen Ranskaan, missä hän opiskeli lääketiedettä ja psykiatriaa. Opintonsa hän suoritti Lyonissa, missä hän opiskeli myös kirjallisuutta, draamaa ja filosofiaa. Hän osallistui Maurice Merleau-Pontyn luennoille ja seurasi vuonna 1951 vuoden psykiatriksi valitun radikaalin katalonialaisen François de Tosquellesin psykiatrian opetusta. Fanon harjoitti psykiatrin ammattia aluksi Ranskassa ja myöhemmin, vuodesta 1953 lähtien, myös Algeriassa, missä hän toimi jopa sairaalan hoidollisena johtajana aina eroonsa 1956 saakka.


title: Frantz Fanon

text: Ranskassa olonsa ja opiskelunsa vuosina Fanon kirjoitti ensimmäisen kirjansa "Peau noire, masques blancs" ("Musta iho, valkoinen naamio") imperialismin vaikutuksesta värillisen ihmisen psyykeen. Tämä teos on hyvin henkilökohtainen tilinteko Fanonin omasta kokemusmaailmasta olla värillinen ja musta ihminen sekä intellektuelli ja samalla osa ranskalaista koulutusjärjestelmää ja sen tuote.


title: Frantz Fanon

text: Fanon lähti Ranskasta Algeriaan, jossa hän oli aiemmin ollut jonkin aikaa toisen maailmansodan aikana. Hän sai nimityksen psykiatrin virkaan Blida-Joinvillen psykiatrisessa sairaalassa. Juuri siellä hän kehitti uudenaikaiset ja radikaalit hoitomenetelmänsä. Erityisesti hän käytti apuna sosioterapiaa, joka kytkettiin hänen potilaittensa kulttuuritaustaan. Hän koulutti samalla myös hoitajia ja lääkäriksi opiskelevia. Algerian marraskuussa 1954 puhjenneen vallankumouksen seurauksena hän vuoden 1955 alkupuolella liittyi FLN-järjestöön (Front de Libération National) seurauksena yhteyksistään tohtori Chaulet’hen.


title: Frantz Fanon

text: Fanon matkusti laajalti Algeriassa, mutta eritoten Kabulen alueella, opiskellakseen alueen kulttuuria ja Algerian asukkaiden elämänpsykologiaa. Hän kirjoitti matkoistaan tutkielmia, jotka ovat myöhemmin kadonneet. Nämä matkat olivat samalla myös salaisia agitaatiomatkoja, eritoten hänen matkansa Chrean hiihtokeskukseen, jossa oli FLN:n salainen tukipiste. Kesällä 1956 hän kirjoitti kuuluisan Erokirjeensä ja teki selvän pesäeron ranskalaisiin kasvatuksellisen ja koulutuksellisen sulautuspolitiikan kannattajiin. Hänet karkotettiin lopullisesti Algeriasta tammikuussa 1957 ja fellaghasien (kapinoitsijoiden) pesä Blinda-Joinvillen sairaalassa saatiin puhdistettua. Fanon matkusti Ranskaan, mutta vieraili myöhemmin salaisesti Tunisiassa.


title: Frantz Fanon

text: Vallankumouksellinen Fanon oli mukana "El Moudjahid" lehden toimituskollektiivissa. Hän kirjoitti lehteen koko loppuelämänsä. Hän toimi myös Algerian väliaikaisen hallituksen lähettiläänä Ghanassa ja osallistui virallisena edustajana konferensseihin Accrassa, Conakryssa, Addis Abebassa, Leopoldvillessä, Kairossa ja Tripolissa. Monet hänet tänä aikana kirjoittamansa lyhyet kirjoitukset on koottu postuumina ilmestyneeseen teokseen "Pour la révolution africaine (1964"). Tässä teoksessa Fanon esiintyy sotilaallisen taistelun asiantuntijana, hän näet eräässä luvussa kertoo miten avataan sodan eteläinen rintama ja miten toimivat tehokkaasti huoltoyhteydet.


title: Frantz Fanon

text: Paluumatkalla Tunisiaan sen jälkeen kun oli tehnyt uuvuttavan matkan halki Saharan kolmannen taistelurintaman avaamiseksi, Fanonilla todettiin leukemia. Hän matkusti Neuvostoliittoon saadakseen lievennystä ja hoitoa sairauteensa. Tunisiin paluun jälkeen hän saneli testamenttinsa "Sorron yöstä" ("Les Damnés de la terre") -teoksen. Kun hän ei ollut sidottuna vuoteeseensa, piti hän luentoja ALN (Armée de Libération national / kansallinen vapautusarmeija) sotilaille Ghardimaossa Algerian ja Tunisian välisellä rajalla. Hän tapasi viimeisen kerran ranskalaisen vasemmistofilosofi Jean-Paul Sartren Roomassa ja lähti saamaan hoitoa leukemiaansa Yhdysvalloista.


title: Frantz Fanon

text: Frantz Fanon kuoli leukemiaan Washingtonissa 1961, mutta tällöin hänen nimensä oli Ibrahim Fanon. Kuoleman jälkeen hänen ruumiinsa siirrettiin Tunisiaan, mutta siirrettiin myöhemmin itsenäistyneeseen Algeriaan. Lopullisesti hänen ruumiinsa siirrettiin läntisessä Algeriassa sijaitsevalle Ain Kerman marttyyrien hautausmaalle.


title: Frantz Fanon

text: Fanon oli myös avioitunut ja häntä jäivät suremaan hänen vaimonsa Josie sekä Poika Olivier ja tytär Mireille.


title: Frantz Fanon

text: Vaikka Fanon kirjoittikin teoksensa "Peau noire, masques blancs" Ranskassa, niin suurimman osan kirjoituksistaan hän kuitenkin teki Pohjois-Afrikassa. Juuri tänä aikana hän tuotti suurimmat teoksensa, "L’An V de la révolution algérienne" ("Algerian vallankumouksen vuosi V") vuonna 1959 sekä ehkä kaikkein kuuluisimman ja vaikutuksiltaan voimakkaimman teoksensa "Sorron yöstä" (1961), johon esipuheen kirjoitti Jean-Paul Sartre.


title: Frantz Fanon

text: Teoksessaan "Les Damnés de la terre", joka nimi on vasemmistolaisen aatemaailman tunnuksen Internationaalin alkusanat, Fanon selkeästi analysoi luokan, rodun, kansallisen kulttuurin ja väkivallan roolia kansallisen vapautuksen taisteluissa. Erityisesti tässä teoksessa, toki myös muissakin, tulee esille algerialaisten ”terroristien” kidutusten vaikutus hänen ajatteluunsa ja kirjoituksiinsa. Tuolla kidutuksella oli myös poliittisia seurauksia Ranskassa, sillä eräät kidutuksiin syyllistyneet, esimerkiksi kenraali Paul Aussaresses, tunnustivat syyllisyytensä. Kidutus kertoi sosiaalisesta ylemmyydentunteesta ja samalla sen uhrit vaativat oikeutta.


title: Frantz Fanon

text: Molemmat em. kirjat loivat selkeän kuvan kolmannen maailman ihmisille Fanonista eräänä johtavana 1900-luvun anti-kolonialistisena ajattelijana. Kirjojen lisäksi Fanon julkaisi lukuisia psykiatriaa käsitteleviä artikkeleita kuin myös radikaalin kriittisiä Ranskan kolonialismia arvostelevia kritiikkejä sellaisissa lehdissä kuin "L’Esprit" ja "El Moudjahid".


title: Frantz Fanon

text: "Sorron yöstä" -teoksella on ollut suuri vaikutus myös moniin tunnettuihin vapaustaistelijoihin, kuten Iranin Ali Shariatiin, Etelä-Afrikan Steve Bikoon ja Ernesto Che Guevaraan Kuubassa ja Etelä-Amerikassa. Näistä mainituista vain Che Guevara on ollut suoranaisesti vaikuttunut Fanonin teorioista väkivallasta, kaksi muuta sen sijaan ovat kiinnostuneet "uudesta ihmisestä" ja "mustasta identiteetistä". Fanonin vaikutusta voidaan nähdä myös palestiinalaisten, tamilien, irlantilaisten ja Mustien panttereiden vapautusliikkeissä, kuin myös monissa muissa itsemääräämiseen tähtäävissä organisaatioissa.


title: Frantz Fanon

text: Ilmestyttyään Suomessa Frantz Fanonin kirja "Sorron Yöstä" vaikutti voimakkaasti yhteiskunnallisiin näkemyksiin. Näin kävi etenkin ns. valistuneen nuorison keskuudessa. Kannanotot Vietnamin sotaan jyrkkenivät ja samalla myös Afrikan maissa tapahtuneet vapaustaistelut saivat entistä enemmän ymmärrystä myös suomalaisen älymystön piirissä. Näin koko maailmaan levinneet Fanonin anti-kolonialistiset ajatukset saavuttivat myös syrjässä olleen Suomen.


title: Frantz Fanon

text: Voidaan kuitenkin havaita melkoisen jyrkkä ero länsimaisen akateemisessa yhteydessä käytetyn Fanonin ja Kolmannen maailman käytössä olevan Fanonin välillä. Akateemisesti korostuu Fanonin ajaman väkivallan rooli, kun tässä kolmannessa maailmassa esiin nousee kolonialistisen ja imperialistisen vallan väkivallan fyysiset ja psykologiset vaikutukset.


title: Satanic Warmaster

text: Satanic Warmaster on suomalainen black metal -yhtye, joka on perustettu vuonna 1999 Lappeenrannassa. Sanoituksellisesti yhtye liikkuu pääosin satanismin ja okkultismin eri muotojen sekä eurooppalaisten kansantarujen maailmassa.


title: Hierofantti

text: Hierofantti () oli antiikin Kreikassa Attikassa Eleusiin mysteerikultin ylipappi. Sana merkitsee likimain pyhän näyttävää, ja hierofantin tehtävä olikin johdattaa palvojat kultin mysteerien äärelle. Hän pukeutui purppuraviittaan. Kultti jatkui pitkälle keisariajalle.


title: Jyrki Melartin

text: Jyrki Kaarlo Melartin (s. 2. huhtikuuta 1954) on suomalainen muusikko. Hänet tunnetaan parhaiten Popedan nykyisenä ja pitkäaikaisimpana basistina. Melartin on soittanut Popedassa vuosina 1981–1990 ja vuodesta 1996 eteenpäin. Hän on kokenut muusikko ja ollut aktiivisena 1970-luvulta saakka. Melartin käyttää Fenderin Jazz Bass -bassoja sekä Ampegin vahvistimia ja kaappeja. Melartinin suosikkialbumi Popedalta on vuoden 1987 "Ei oo valoo". Syyksi hän on kertonut, että sessio oli mukavin Popedan levyjen nauhoituksista.


title: Jyrki Melartin

text: Ennen Popedaan liittymistään Melartin soitti Kontra-yhtyeessä. Melartin erosi Popedasta vuonna 1990, kun hän alkoi kaivata yhtyeen lisäksi muutakin elämää. Tuolloin hän myös myi suuren osan soitintarvikkeistaan. Melartin kuitenkin palasi Popedaan vuonna 1996 korvaten Markku Petanderin.


title: Jyrki Melartin

text: Kalastus, erityisesti perhokalastus, on ollut lähellä Melartinin sydäntä jo pikkupojasta saakka. Kalastuspiireissä Melartin tunnetaan lisäksi intohimoisena vanhojen kalastusvälineiden keräilijänä.


title: Polis

text: Polis (, monikossa "poleis", ) tarkoitti antiikin Kreikassa kaupunkia. Erityisesti sillä viitataan kreikkalaisiin kaupunkivaltioihin. Polis oli tyypillinen tapa, jolla kreikkalaiset yhteisöt olivat antiikin aikana järjestäytyneet. Kukin polis oli oma poliittinen kokonaisuutensa, jolla oli omat poliittiset instituutionsa, lakinsa ja oikeudenkäyttönsä sekä omat uskonnolliset ja yhteisölliset käytäntönsä, ja näin niitä voidaan pitää itsenäisinä valtioina.


title: Polis

text: Polisten huippukautta Kreikassa olivat myöhäinen geometrinen kausi sekä arkaainen ja klassinen kausi eli noin aika 750–323 eaa. Poliksia oli useita satoja, ja merkittävimpiä niistä olivat Ateena, Sparta ja Theba. Koska antiikin ajan Kreikka ei muodostanut yhtä tiettyä valtiota, aikakauden historia esitetään usein yksittäisten polisten historiana ja toimintana sekä niiden välisten suhteiden kautta. Hellenistisellä ja roomalaisella kaudella polikset menettivät itsenäisyytensä ja poliittisen merkityksensä, vaikkakin kaupungit säilyttivät monia polisten ulkoisia muotoja.


title: Polis

text: Poliksia on tunnistettu kappaletta, mutta niitä on voinut olla yhteensä jopa , sillä kaikista ei ole säilynyt tietoja antiikin lähteissä. Poliksia sijaitsi paitsi varsinaisen Kreikan alueella myös siirtokuntina eri puolilla Välimeren ja Mustanmeren rannikoita.


title: Polis

text: Termiä "polis" käytettiin antiikin Kreikassa kahdessa päämerkityksessä, sekä merkitsemään kaupunkia (kaupunkikeskusta) että valtiota (kaupunkivaltiota). Mogens Herman Hansenin mukaan termiä käytetään kuitenkin antiikin lähteissä maantieteellisessä merkityksessä kaupungeista pääasiassa vain silloin, kun kyseinen kaupunki oli samalla "poliksen" keskus poliittisessa merkityksessä eli kaupunkivaltiona. Toisin sanoen, nämä kaksi merkitystä vaikuttavat lähes aina kulkevan yhdessä silloinkin, kun sanaa käytetään tekstissä ensisijaisesti toisessa sen merkityksistä: lähes kaikki "polis"-kaupungit olivat "polis"-valtioiden keskuksia, ja lähes kaikilla "polis"-valtioilla oli "polis"-kaupunkikeskus. Kolmannessa mutta harvinaisemmassa päämerkityksessä termiä "polis" käytetään antiikin lähteissä maa-alueesta, joka käsitti sekä kaupunkikeskuksen että muun sen vallassa olleen alueen.


title: Polis

text: Polikset nähdään usein ennen kaikkea valtioina ja määritellään niiden valtiomuodon, instituutioiden ja lakien kautta, tai vaihtoehtoisesti tiettynä paikkana ja alueena. Toisaalta polis voidaan käsittää päinvastoin ennen kaikkea tiettynä kansalaisten joukkona, joka muodosti poliksen poliittisen, sotilaallisen, taloudellisen, uskonnollisen ja muun yhteisöllisen toimintansa kautta. Tällöin polis olisi voinut ainakin periaatteessa vaihtaa sekä valtiomuotoa että paikkaa, ja pysyä silti samana. Ajan kuluessa termi "polis" sai sellaisia sivumerkityksiä kuin ”kansalaiset”, ”kansankokous”, ”poliittiset oikeudet”, ”poliittinen elämä” ja ”valtion alue”, mitkä kuvaavat osaltaan niitä ajatuksia, joita kreikkalaiset käsitteeseen liittivät.


title: Polis

text: Vaikka poliksille ei ole olemassa yhtä täsmällistä määritelmää, eri poliksia yhdistävät kuitenkin kaikki tai useimmat seuraavista piirteistä:Polisten syntyä edesauttoi se, että Kreikka on vuoristoista ja muutoinkin maantieteellisesti rikkonaista aluetta. Kansa oli aina hajaantunut pieniin yksiköihin, joilla oli oma identiteettinsä, murteensa ja tapansa. Kukin kaupunki hallitsi luontaisesti lähinnä ympärillään olevaa tasankoaluetta tai rannikkokaistaletta, kun taas vuoret ja meri erottivat sen muista alueista.


title: Polis

text: Sana "polis" (tai "ptolis") on vanhaa indoeurooppalaista juurta ja tarkoitti alun perin ”linnaketta”. Polisten varhaishistoria voidaan juontaa mykeneläiselle kaudelle 1000-luvulle eaa., jolloin valtakunnat olivat kuninkaiden ("anaks") hallitsemia suhteellisen pieniä, kaupunkivaltioiden tapaisia valtakuntia tai ”kaupunkikuningaskuntia”. Niiden keskuksena oli linnavuori, jolla sijaitsi kuninkaan palatsi ("anaktorion") megaroneineen. Mykeneläisen esikuvan lisäksi kreikkalaisten polisten syntyyn ovat voineet vaikuttaa muun muassa Foinikian kaupunkivaltioiden ja Kyproksen kaupunkikuningaskuntien esimerkki.


title: Polis

text: Mykeneläisen kulttuurin romahdettua hallintorakenne romahti, ja väestö hajautui pieniin yksiköihin. Varsinaiset polikset alkoivat kehittyä tätä seuranneina niin kutsuttuina Kreikan pimeinä vuosisatoina. Poliksella tarkoitettiin alun perin sen etymologian mukaisesti kukkulalla ollutta linnoitusta ja turvapaikkaa, johon maaseudun kylien väestö saattoi vaaran uhatessa vetäytyä. Näin se tarkoitti samaa kuin myöhempi termi akropolis. Osa poliksista, kuten Ateena, sai alkunsa pienempien kaupunkien tai kylien yhteenliittymänä ("synoikismos") keskuksen ympärille. Kaikissa poliksissa tällaista keskusta ei kuitenkaan ollut.


title: Polis

text: Ensimmäisten polisten katsotaan syntyneen Attikassa ja Euboialla jo noin 1000 eaa. alkaen. Laajempaa polisten syntyaikaa oli geometrisen ja arkaaisen kauden taite 800–700-luvuilla eaa., jolloin poliksia alkoi syntyä eri puolille Manner-Kreikkaa ja saaristoa sekä siirtokuntina Sisiliaan, Etelä-Italian Suur-Kreikkaan ja Vähän-Aasian rannikolle. Viimeistään vuoden 750 eaa. jälkeen kaikki perustetut kreikkalaiset siirtokunnat olivat poliksia. Kreikkalaiset polikset levittäytyivät eri puolille itäisen Välimeren aluetta erityisesti noin 750–550 eaa.


title: Polis

text: Polisten synty ja kehitys oli seurausta muun muassa väkiluvun kasvusta ja alempien yhteiskuntaluokkien vaurastumisesta, joka seurasi olojen vakiintumisesta ja kaupan kasvusta pimeiltä vuosisadoilta arkaaiselle kaudelle siirryttäessä. Tämä johti väistämättä yhteiskunnallisiin muutoksiin, jossa aiemmin valtaa pitäneiden aristokraattisten sukujen merkitys väheni, ja alemmat luokat alkoivat vaatia yhtäläisiä oikeuksia ja osuutta vallasta. Tämä on usein kytketty hopliittitaktiikan nousuun sodankäynnissä, sillä se vähensi aristokraattisen ratsuväen merkitystä. Seurauksena poliittisten oikeuksien lähtökohdaksi tuli sukutaustan, omaisuuden tai muiden tekijöiden sijaan kansalaisuus; tämän käsitteen synty on keskeisenä polisten synnyssä.


title: Polis

text: Poliittiset oikeudet laajenivat vähitellen ja eri määrissä eri kaupungeissa. Vielä geometrisella kaudella polikset olivat yleensä kuninkaiden hallitsemia monarkioita. Tämän jälkeen käytännössä kaikki polikset kehittyivät aristokratioiksi. Myöhemmin osa poliksista kehittyi oligarkioiksi tai tyrannioiksi, osa demokratioiksi (mahdollisesti oltuaan ensin oligarkioita tai tyrannioita). Esimerkiksi Ateena kehittyi monarkiasta aristokratian kautta varhaisdemokratiaksi, oli tämän jälkeen jonkin aikaa tyrannia, ja kehittyi sitten demokratiaksi. Demokratian aikanakin kansanvaltaisuus laajeni asteittain.


title: Polis

text: Väkiluvun kasvaessa kaupungit laajenivat kaupunkikukkuloilta ympäröivälle alueelle. Seurauksena käsite "polis" alkoi pitää sisällään linnavuoren lisäksi myös ympäröineen alakaupungin ("asty"), joka sekin suljettiin usein muurien piiriin. Tällöin syntyi erillinen käsite "akropolis", ”yläkaupunki”, joka alkoi viitata pelkästään linnavuoreen. Nyt "polis" alkoi tarkoittaa samaa kuin kaupunki, vastakohtanaan ympärillä ollut maaseutu ("khora"). Ajan kuluessa käsitteen "polis" alle alettiin lukea myös kaupungin vallassa olleet maaseutualueet, jolloin käsite alkoi maantieteellisessä merkityksessä vastata varsinaisen kaupunkikeskuksen lisäksi myös laajempaa kaupunkivaltiota.


title: Polis

text: Suurin osa kaupunkivaltioista pysyi maanviljelysmaan rajallisuuden vuoksi suhteellisen pieninä suuren osan historiaansa. Jotkut kaupungit, kuten Ateena, alkoivat kuitenkin kasvaa varsin suuriksi. Tämä vaati elintarvikkeiden tuontia muualta, mikä vaati puolestaan laajaa kaupankäyntiä tämän rahoittamiseksi. Myös siirtokuntien perustaminen oli seurausta kaupunkien väkiluvun kasvusta Kreikassa, sillä osan väestöstä täytyi muuttaa pois viljelysmaan vähyyden vuoksi. Tämä vaikutti samalla polis-mallin leviämiseen laajalle alueelle. Useista siirtokunnista kehittyi emäkaupunkejaan kukoistavampia, koska maanviljelysolosuhteet olivat Kreikkaa paremmat.


title: Polis

text: Polikset olivat usein sodassa keskenään ja myös muodostivat liittolaissuhteita ("symmakhia", "sympoliteia", "koinon") keskenään. Joskus polikset liittoutuivat yhteen lähimpien polisten kanssa, ja muodostivat kahden ("dipolis"), kolmen ("tripolis"), neljän ("tetrapolis"), viiden ("pentapolis"), kuuden ("heksapolis") tai esimerkiksi kahdentoista ("dodekapolis") poliksen liittoja. Usein polikset olivat kuitenkin vihollisuuksissa juuri naapuriensa kanssa, ja liittoutuivat näitä vastaan yhdessä kauempana sijaitsevien polisten kanssa. Monet liittosuhteet perustuivat siihen, että polisten asukkaat kuuluivat samaan heimoon, ollen esimerkiksi doorilaisia tai joonialaisia. Monet liittosuhteet perustuivat puolestaan samanmielisten, kuten demokraattisesti tai oligarkisesti hallittujen, polisten yhteyksiin. Liittosuhteet johtivat pahimmillaan suuriin ja pitkiin sotiin, kuten peloponnesolaissota, jossa lähes jokainen polis oli joko Ateenan johtaman liittouman eli Deloksen meriliiton tai Spartan johtaman peloponnesolaisliiton puolella. Joillakin poliksilla, kuten Ateenalla, oli voimakas laivasto, jonka avulla ne pystyivät hallitsemaan parhaimmillaan suuria alueita.


title: Polis

text: Hajanaiset polikset olivat liian heikkoja vastustamaan nousevia suuria valtakuntia, kuten Makedoniaa ja Roomaa. 300-luvun eaa. jälkimmäiseltä puoliskolta lähtien polikset menettivät vähitellen merkityksensä Makedonian vallattua koko Kreikan. Vanhat polikset, samoin kuin hellenistisellä ajalla perustetut uudet kaupungit, noudattivat kuitenkin edelleen polisten ulkoisia muotoja, vaikkakaan eivät enää olleet itsenäisiä. Toisaalta Aleksanteri Suuren valloitukset levittivät polis-ajatuksen laajoille alueille, joihin perustettiin polisten kaltaisia kreikkalaisia siirtokuntia. Vielä roomalaisella kaudella osa poliksista oli olemassa muodollisesti itsenäisinä vaikkakin roomalaisten provinssien osina. Tällöin niiden merkitys oli enemmänkin yhteiskunnallinen ja kulttuurinen kuin poliittinen. Poliksilla säilyi kuitenkin jonkinasteista valtaa paikallisiin asioihin.


title: Polis

text: Muun muassa sanat ”politiikka” ja ”poliisi” perustuvat etymologisesti sanaan "polis".


title: Polis

text: Poliksiin kuului yleensä kaupunkikeskus ("asty") sekä ympäröivää maaseutua ("khora"), sekä joukko kansalaisia ("politai"). Kullakin poliksella oli yleensä helposti puolustettava keskuspaikka, akropolis, sen ympärillä viljavaa maatalousmaaksi sopivaa tasankoa, ja sen ympärillä vuoria tai meri, jotka toimivat luonnollisina rajoina.


title: Polis

text: Poliksen täysivaltaisia kansalaisia olivat yleensä vapaat miehet, joita saattoi olla väestöstä vain noin 10 %. Lisäksi kansalaisiin luettiin vapaat naiset ja lapset, joilla ei kuitenkaan ollut täysiä kansalaisoikeuksia. Näiden lisäksi väestöön kuului esimerkiksi orjia, vapautettuja orjia, kansalaisuutta vailla olevaa alemman luokan työväkeä sekä metoikkeja eli ulkomaalaisia. Väkiluku on suurimmassa osassa poliksia ollut vähemmän kuin aikuista miestä, sekä päälle muu väestö. Ateena oli ainakin varsinaisen Kreikan poliksista väkiluvultaan suurin, ja sen miespuolisten kansalaisten lukumäärä oli 400-luvulla eaa. noin ja 300-luvulla eaa. noin , mitä pidettiin polikselle jo hyvin suurena ja jopa epäihanteellisena. Esimerkiksi Korintin väkiluku oli noin – miespuolista kansalaista, mikä teki siitä jo suuren ja voimakkaan poliksen.


title: Polis

text: Suurin osa poliksista oli pinta-alaltaan suhteellisen pienikokoisia, ja niiden alue on ollut alle 100 neliökilometriä. Pinta-alaltaan suurin polis oli yleensä Sparta, jonka valtaan kuului suurimmillaan paitsi Lakonia myös muun muassa Messenia mukaan lukien yhteensä neliökilometrin kokoinen alue Peloponnesoksen niemimaasta. Kaikista suurin alue oli kuitenkin Syrakusalla 300-luvulla eaa., jolloin sen valtaan kuului lähes puolet Sisiliasta, noin neliökilometriä. Suurimpiin kuului myös Ateenan kaupunkivaltio, johon kuului koko Attikan alue eli noin neliökilometriä. Esimerkiksi Korintin alueen koko oli noin 900 neliökilometriä. Pienemmät saaret muodostivat usein oman poliksensa, mutta suuremmilla saarilla, kuten Euboia, Kreeta, Kypros, Lesbos, Rhodos ja Sisilia, poliksia oli useampia. Toisaalta esimerkiksi suhteellisen suurilla Khioksella ja Samoksella oli vain yksi polis kummallakin, kun taas suhteellisen pienellä Keoksella oli neljä polista.


title: Polis

text: Polisten kaupunkikeskusten yleensä muurien ympäröimän alueen koko on ollut useimmiten vähintään 5 hehtaaria. Yli 150 hehtaarin kokoisia kaupunkikeskuksia tunnetaan ainakin 23. Suurimmat tunnetut muurien ympäröimät kaupunkikeskukset olivat Kyrenellä (750 ha), Korintilla (600–700 ha) ja Akragaalla (625 ha). Poliksen vallassa olleella alueella saattoi olla kaupunkikeskuksen lisäksi muita kaupunkeja ja jopa toisia sen alaisuudessa olleita ei-itsenäisiä poliksia, sekä maaseudun kyliä ("komē") ja haja-asutusta. Alueen muita asutuksia kutsuttiin joskus nimellä "dēmos". Ympäröivä maaseutu ja muu kaupunkivaltion hallussa ollut alue tarjosivat kaupunkikeskuksen käyttöön resursseja, kuten elintarvikkeita, ja maksoivat veroja.


title: Polis

text: Kreikkalainen maailma on ollut hyvin kaupungistunutta, sillä useimmissa poliksissa suurin osa väestöstä asui kaupunkikeskuksissa sen sijaan, että olisi ollut hajautuneena pitkin maaseutua. Poikkeuksen muodostaa esimerkiksi Sparta, joka oli ennemmin maaseutumainen kylien yhteenliittymä, ja jolla ei ollut klassisella kaudella edes kaupunginmuureja. Varsinkin pienemmissä poliksissa lähes koko väestö on asunut kaupunkikeskuksessa, josta maanviljelyllä elantonsa saanut väestö on siirtynyt päiväksi maatöihin muurien ulkopuolelle. Väestöltään ja pinta-alaltaan suuremmissa poliksissa, kuten Ateenassa, maaseudun väestön osuus on ollut suhteellisesti suurempi.


title: Polis

text: Kansalaisuus oli keskeinen käsite kreikkalaisissa poliksissa. Polis koostui ennen kaikkea sen kansalaisista. Kansalaisuus määrittyi yleensä syntyperän perusteella, mutta se voitiin joissakin tapauksissa myös myöntää. Kuka tahansa poliksen alueella asunut tai syntynyt ei ollut automaattisesti kansalainen. Tässä polikset eroavat myöhemmistä kaupunkivaltioista ja muista valtioista useimmat nykyvaltiot mukaan lukien.


title: Polis

text: Täysivaltaisia kansalaisia olivat miespuoliset kansalaiset, sillä heillä oli oikeus poliittiseen toimintaan. He olivat myös ainakin periaatteessa tasa-arvoisia lain edessä ja saattoivat vedota oikeuteen. Siinä missä poliittisten oikeuksien määrä riippui poliksen valtiomuodosta ja joskus esimerkiksi varallisuudesta tai muulla perusteella määräytyvästä yhteiskuntaluokasta, ainakin lain suoja oli sama kaikille. Kansalaisuuden omaavat naiset eivät voineet osallistua politiikkaan, mutta olivat muutoin osa kansalaisten yhteisöä, ja saattoivat osallistua siihen muun muassa uskonnon tai muun yhteisöllisen toiminnan kautta, ja myös heillä oli lain suojaa. Kansalaisuus erotti niin rikkaat kuin köyhätkin kansalaiset asemaltaan ja oikeuksiltaan orjista sekä metoikeista eli kaupungissa asuneista muiden polisten kansalaisista.


title: Polis

text: Jokaisella kaupunkivaltiolla oli omat uskonnolliset kulttinsa, joista keskeisin oli kaupungin suojelijajumalan tai -jumalattaren kultti. Sama jumaluus saattoi toimia usean kaupungin suojelijana. Yleisin kaupungin suojelija oli Athene epiteetillä Athene Polias; se oli muun muassa Ateenan ja Spartan suojelija. Suojelijajumaluuden kultin sekä muiden kaupungin kunnioittamien jumalten kulttien hoitaminen oli poliksen eli kaikkien sen kansalaisten vastuulla. Näin kaupungin asukkaat muodostivat samalla uskonnollisen yhteisön. Ammattipapistoa ei juurikaan ollut, vaan pappeudet periytyivät tietyissä suvuissa tai myönnettiin valituille kansalaisille. Keskeisin kulttitoimitus oli uhrien suorittaminen perinteiden vaatimalla tavalla kaupungin puolesta. Jokaisella poliksella oli omat uskonnolliset juhlansa ja tähän liittyvä kalenterinsa.


title: Polis

text: Ensimmäisenä poliksia tutki järjestelmällisesti Aristoteles. Hän kirjoitti aiheesta erityisesti teoksessaan "Politiikka", sekä kokosi kaupunkivaltioiden valtiomuotoja kokoelmaansa "158 kaupungin valtiomuodot". Aristoteleen mukaan polisten synty oli luonnollisen kehityksen tulosta. Hän määritteli valtion ("polis") olevan täydellisin ihmisen muodostamista yhteisöistä ("koinōniā"), ja katsoi, että ”kaupunkivaltio kuuluu luonnostaan olemassa oleviin asioihin ja että ihminen on luonnostaan kaupunkivaltiossa elävä olento”. Tämä oli seurausta siitä, että ihminen on luonnoltaan moraalinen olento, päin vastoin kuin eläimet, ja toisaalta vailla jumalten kaltaista itseriittoisuutta, ja tällaisten olentojen yhteisöistä tulee luonnostaan tilayhteisöjä ja kaupunkivaltioita. Näistä kaupunkivaltio on ensisijainen, sillä kokonaisuus on aina ensisijainen osiinsa nähden. Jos joku ihminen eli poliksen ulkopuolella, tämän täytyi olla joko peto tai itseriittoinen kuin jumala.


title: Polis

text: Nykyaikana poliksia on tutkinut erityisesti The Copenhagen Polis Centre -tutkimusyksikkö, joka on pyrkinyt selvittämään, mitä ilmaisu "polis" tarkkaan ottaen piti sisällään antiikin aikana, mitä eri tyyppejä poliksissa mahdollisesti on tunnistettavissa, ja mitkä kaupungit luettiin poliksiksi (näissä eri merkityksissä).


title: Polis

text: Eräs polis-tutkimuksen ongelmista on se, että suurin osa antiikin ajalta säilyneestä lähdeaineistosta käsittelee Ateenaa, joka oli kuitenkin väkilukunsa ja muun kokonsa puolesta harvinainen poikkeustapaus kreikkalaisten kaupunkien joukossa, eikä näin edusta tyypillistä polista.


title: Polis

text: Poliksia arvioidaan olleen laajimmillaan klassisen ja hellenistisen kauden taitteessa eri arvioissa 500–. The Copenhagen Polis Centre on tunnistanut ja luetteloinut arkaaisen ja klassisen kauden polista, mutta arvioi, että niitä on voinut olla jopa , sillä kaikista ei ole säilynyt mainintaa kirjallisissa lähteissä. Inventaario poliksista on julkaistu teoksessa "An Inventory of Archaic and Classical Poleis" (2004).


title: Polis

text: Kaikki tunnistetut polikset on luetteloitu luettelossa antiikin Kreikan poliksista sekä luettelossa antiikin Kreikan poliksista alueittain. Eräitä merkittäviä ja tunnettuja poliksia olivat muun muassa:Yleisteoksia


title: Polis

text: Acts of the Copenhagen Polis Centre


title: Polis

text: Papers from the Copenhagen Polis Centre


title: Yhteisö

text: Yhteisö on esimerkiksi elämänmuodon, taloudellisten tai aatteellisten päämäärien perusteella kokonaisuuden muodostava ihmisryhmä tai yhteenliittymä. Yhteisön käsitteen merkityksestä ei olla yksimielisiä. Suomen laissa ja verotuksessa yhteisöllä tarkoitetaan eräitä yhtiöitä ja muita oikeushenkilöitä.


title: Yhteisö

text: Yhteisön tunnusomaisia piirteitä ovat yhteinen päämäärä ja mielenkiinnon kohde. Lisäksi yhteisöllä on yhteinen päätösvalta sekä yhdessä sovitut säännöt, joiden rajoissa toimitaan. Usein yhteisöihin liittyminen edellyttää hyväksyntää muilta kyseisen yhteisön jäseniltä.


title: Yhteisö

text: Yhteisö tarkoittaa yhdessä asuvaa ihmisryhmää, jossa tehdään työtä yhteiseksi hyväksi. Yhteisön toiminta on usein kaksisuuntaista ja sisältää antamisen ja saamisen periaatteen. Hyvin toimiva yhteisö antaa jäsenilleen enemmän kuin jos jokainen sen jäsen toimisi erikseen yhteisen päämäärän saavuttamiseksi.


title: Yhteisö

text: Yhteisöjä voidaan luokitella niiden keston ja jäsenyyden kiinteyden perusteella. "Institutionaalisten yhteisöjen" jäsenyys, kuten perheen. kunnan ja valtion, kestää yleensä koko eliniän. Yksilö liittyy niihin syntyessään automaattisesti. Institutionaalisten yhteisön jäsenillä ei useinkaan ole samankaltaisia tavoitteita muiden jäsenten kanssa. Institutionaalisista yhteisöistä erotaan vain harvoin, vaikka tämä onkin teoriassa mahdollista.


title: Yhteisö

text: Toiminnalliset työ- tai harrastusyhteisöt eli niin kutsutut "leirituliyhteisöt" ovat kestoltaan keskipitkiä tai pitkäikäisiä ja luonteeltaan kiinteämpiä kuin institutionaaliset yhteisöt. Niihin liitytään omasta tahdosta ja usein konkreettisen toiminnan myötä. Leirituliyhteisöt kantavat ehkä eniten "yhteisö" -sanaan liittyviä myönteisiä merkityksiä. Niissä tavataan samanmielisiä, solmitaan ystävyyssuhteita, saadaan tukea ja tarvittaessa myös turvaa. Tietotekniikan harrastajilla, nörteillä, on tiiviitä yhteisöjä, kuten avoimen lähdekoodin yhteisö. Leirituliyhteisöjen sijaan voidaan toisinaan puhua myös symbolisesta yhteisöllisyydestä, jos jäsenillä on esimerkiksi yhteinen uskonto tai maailmankatsomus.


title: Yhteisö

text: Lyhytkestoisimmat yhteisöt saattavat kokoontua vain kerran, minkä jälkeen sen jäsenet häviävät omille teilleen. Näitä niin kutsuttuja "narikkayhteisöjä" ovat esimerkiksi kulttuuri- ja urheilutapahtumat ja yritysten asiakastilaisuudet. Yhteisön jäsenet eivät ole tapahtuman aikana välttämättä vuorovaikutuksessa, vaan jakavat ainoastaan saman, ainutkertaisen kokemuksen ja kokevat sitä kautta yhteisyyttä. Narikkayhteisöjen merkitys on korostunut nykypäivänä, kun monet kaihtavat pitkäaikaisia sitoumuksia.


title: Yhteisö

text: Ennen teollista vallankumousta maaseutuyhteisö ja pikkukaupunkiyhteisö olivat yhteiskunnan perusyhteisöjä paljon kiinteämmässä mielessä kuin 1900-luvulla. Joidenkin tutkijoiden mielestä, esimerkiksi William McNeill, tulevaisuudessa pienyhteisöt tulevat jälleen elintärkeiksi globaalissa maailmassa.Juridinen yhteisö on lain tarkoittama käsite. Sillä tarkoitetaan tiettyjä oikeushenkilöitä. Yhteisö määritellään eri laeissa eri tavoin.


title: Yhteisö

text: Suomen verotuksessa yhteisöllä tarkoitetaan oikeushenkilöä, joka on itsenäinen verovelvollinen. Yhteisöjä ovat mm. monet yhtiöt sekä yhdistys, säätiö, valtio, kunta ja seurakunta.


title: Yhteisö

text:
Suomen "yritys- ja yhteisötietolaissa"
yhteisöllä tarkoitetaan eräitä rekisteriin merkittäviä yksityis- tai julkisoikeudellisia oikeushenkilöitä. Yhteisöjä ovat:


title: Yhteisö

text: Biologiassa yhteisö voi muodostua kasveista tai eläimistä, jotka elävät tai kasvavat samalla alueella ja ovat vuorovaikutuksessa keskenään.


title: Petra Frey

text: Petra Anneli Frey (s. 16. syyskuuta 1945 Kajaani) on suomalainen näyttelijä. Hän on tullut tunnetuksi televisiorooleistaan, esimerkiksi 1970-luvulla viihdeohjelmassa "Merirosvoradio". Hän oli yksi Ryhmäteatterin perustajajäsenistä vuonna 1968. Vuosina 2005–2006 Frey esiintyi saippuasarjassa "Salatut elämät" Irma Halosen roolissa.


title: Petra Frey

text: 1980-luvun loppupuolella Frey oli mukana kirjoittamassa kolmea näytelmää Nukketeatteri Vihreälle Omenalle: "Sirkustarina "(1986), "Yrttivuoren salaisuus" (1989) ja "Kersantti ja kuninkaantytär" (1990).


title: Petra Frey

text: Frey on myös klassinen homeopaatti. Hän sai valtion taiteilijaeläkkeen keväällä 2008.


title: Jääkiekkokaukalo

text: Jääkiekkokaukalo on erityisesti jääkiekkoa varten suunniteltu urheilusuorituspaikka.


title: Jääkiekkokaukalo

text: Jääkiekkokaukalon pituus ja leveys ovat Pohjois-Amerikassa noin 61×26 metriä ja Euroopassa 61×30 metriä. Kulmistaan kaukalo on pyöristetty. Kaukalon sisäpuolisen alueen alustana on jää. Kaukalon puiset reunat ovat vähän yli metrin korkuiset. Lisäksi erityisesti jääkiekkoa pelattaessa reunojen yläpuolella on turvallisuussyistä panssariverkosta, lasista tai pleksistä valmistetut läpinäkyvät seinät.


title: Jääkiekkokaukalo

text: Jään pintaan on tehty erilaisia merkintojä sen mukaisesti, minkä urheilulajin harjoittamiseen sitä käytetään.


title: Jääkiekkokaukalo

text: Jääkiekkokaukalossa voidaan pelata myös esimerkiksi ringetteä ja kaukalopalloa.


title: Jääkiekkokaukalo

text: Vuonna 2014 voimaan tullut Kansainvälisen Jääkiekkoliiton sääntökirjaa määrää jääkiekkokaukalolle seuraavat mitat:


title: Bernhard Henrik Crusell

text: Bernhard Henrik (Berndt) Crusell (15. lokakuuta 1775 Uusikaupunki – 28. heinäkuuta 1838 Tukholma) oli suomalainen säveltäjä, klarinetisti ja soittokuntien johtaja.


title: Bernhard Henrik Crusell

text: Crusellin suku on satakuntalaista, hänen isoisänsä oli kirjansitojamestari Henrik Kruselius, joka asettui Poriin. Crusellin isä Jakob oli isänsä tavoin kirjansitoja, joka muutti Uuteenkaupunkiin vuonna 1765 saatuaan kisällinpaperit. Ensimmäisen puolison Helena Ylanderin kuoltua lyhyen avioliiton jälkeen Jakob avioitui 1769 Margaretha Elisabet Messmanin kanssa. Heille syntyi neljä lasta, joista vain Bernhard Henrik eli aikuisikään asti. Crusell syntyi Uudessakaupungissa perheen asuessa Myllykadulla. Crusellin ollessa kahdeksanvuotias perhe muutti Nurmijärvelle.


title: Bernhard Henrik Crusell

text: Crusell oli soitto-oppilaana Viaporin soittokunnassa 1788–1791, kunnes muutti 16-vuotiaana Ruotsiin. Siellä hän opiskeli musiikkia, toimi Tukholman hovisoittokunnassa vuodesta 1793 ja oli molempien henkikaartirykmenttien soittokuntien johtaja 1818–1833. Crusell oli taitava soittaja ja kävi Saksassa opiskelemassa ja esiintymässä 1798, 1803 (matka ulottui myös Pariisiin) ja 1811.


title: Bernhard Henrik Crusell

text: Crusellin puoliso vuodesta 1799 oli Anna Sofia Klemming (k. 1855).


title: Bernhard Henrik Crusell

text: Crusell sävelsi pääasiassa kamarimusiikkia, lauluja ja klarinettikonserttoja. Hän sävelsi myös yhden oopperan, "Pienen orjattaren", joka sai ensiesityksensä Tukholmassa vuonna 1824. Lisäksi Crusell käänsi useita oopperoiden librettoja ruotsiksi, mukaan lukien "Figaron häät", "Sevillan parturi", Louis Spohrin "Zemir ja Azur", "Fidelio" ja "Fra Diavolo", Jacques Fromental Halévyn "Salama" sekä Giacomo Meyerbeerin "Robert le Diable".


title: Bernhard Henrik Crusell

text: Crusell sävelsi seuraavat teokset:


title: Bernhard Henrik Crusell

text: Suomen armeijan sotilassoittokuntien yhteisenä kunniamarssina on ollut vuodesta 1978 Crusellin säveltämä marssi, jonka partituuri löydettiin vuonna 1975 Yliopiston kirjastosta. Se tunnetaan nimillä "Marssi n:o 9", "Kenthorn-marssi" ja "Crusellin marssi". Kappaleen nykyisen sovituksen on tehnyt puolustusvoimien silloinen ylikapellimestari Arvo Kuikka.


title: Bernhard Henrik Crusell

text: Crusell oli Tukholman Kuninkaallisen Musiikkiakatemian jäsen vuodesta 1801 ja sai Ruotsin Akatemian suuren mitalin vuonna 1833.


title: Bernhard Henrik Crusell

text: Uudessakaupungissa on vietetty vuodesta 1982 lähtien Crusellin kunniaksi vuosittaiset Crusell-viikot.


title: Bernhard Henrik Crusell

text: Helsingin Länsisatamassa sijaitseva Crusellinsilta on nimetty taiteilijan mukaan.


title: Junkers Ju 52

text: Junkers Ju 52 (kutsumanimeltään "Tante Ju", "Täti Ju") on saksalainen matkustaja- ja kuljetuskone, jota Junkers-yhtiö valmisti vuosien 1930 ja 1945 välillä.


title: Junkers Ju 52

text: Ju 52:n ensimmäisen, yksimoottorisen prototyypin valmisti vuonna 1930 Ernst Zindel Junkersin tehtailla Dessaussa, ja jo silloin sen poimutettu metallinen runko antoi koneelle tunnusomaisen, laatikkomaisen ulkoasun. Kolme BMW:n moottoria paransi suorituskykyä ja rahtimäärää. Koneelle annettiin uusi tyyppimerkintä Ju 52/3m (3m eli kolme moottoria). Siviilikäytössä Lufthansan matkustajakoneena Ju 52 pystyi kuljettamaan 17 matkustajaa Berliinistä Roomaan kahdeksassa tunnissa. Vientimalleihin asennettiin myös Pratt & Whitney Wasp ja Bristol Pegasus -moottoreita.


title: Junkers Ju 52

text: Vuonna 1934 Junkers Ju 52:sta tehtiin pommikoneversio, jota käytettiin ensimmäisen kerran Espanjan sisällissodassa, muun muassa Guernican pommituksessa. Sitä käytettiin Espanjan sisällisodassa myös kuljetuskoneena ja laskuvarjojoukkojen pudotuksissa. Espanjan sisällissota alkoi Espanjan muukalaislegioonan joukkojen kuljetuksella Marokosta manner-Espanjaan Saksan tarjoamien siviilipukuisten sotilaslentäjien lentämillä Ju 52 -koneilla. Näillä koneilla kuljetettiin syksyllä 1936 kolmen kuukauden aikana 14 000 miestä, 44 tykkiä ja 500 tonnia materiaalia manner-Espanjaan.


title: Junkers Ju 52

text: Toisessa maailmansodassa Ju 52 oli Luftwaffen pääasiallinen kuljetuskone. Verrattuna hävittäjiin kone oli hidas (huippunopeus 265 km/h) ja kahdella konekiväärillä varustettuna melko kevyesti aseistettu, joten saattue oli aina tarpeen, mutta silti koneita ammuttiin alas suuret määrät. Kone oli tärkeässä roolissa muun muassa saarretun Stalingradin huoltolennoissa. Myös Norjan miehityksessä operaatio Weserübungissa 9. huhtikuuta 1940 alkaen oli Junkers Ju 52:lla suuri merkitys, koska se pystyi vuoristoisessa maassa hyödyntämään melko lyhyitä ja heikkokuntoisia lentokenttiä. Suurin laskuvarjo-operaatio, jossa Ju 52:t olivat mukana, oli hyökkäys Kreetalle toukokuussa 1941, johon osallistui noin 500 Ju 52 -konetta. Myös toukokuussa 1940 Belgian Eben-Emael linnoituksen taisteluun osallistui 400 Ju 52 -konetta joista osa hinasi DFS 230 liitokoneita.


title: Junkers Ju 52

text: Koneita valmistettiin 5 000 kappaletta. Vaikka useimmat koneet tuhoutuivat sodassa ja sodan jälkeen, pieni määrä valmistettiin vuoden 1945 jälkeen Ranskassa ja Espanjassa. Sveitsin ilmavoimat käyttivät joitain koneita 1980-luvulle asti. Samoin ns. puskalentäjät esimerkiksi Alaskassa ja Australiassa suosivat tätä konetta, koska se kesti koviakin säitä, lensi vakaasti suurellakin kuormalla ja sieti mainiosti ala-arvoisiakin lentokenttiä.


title: Junkers Ju 52

text: Jonkun verran koneita on edelleen lentokelpoisessa kunnossa ja edelleen jatkuvassa käytössä.


title: Junkers Ju 52

text: Finnairin edeltäjä Aero tilasi yhden koneen jo vuonna 1932, se oli kolmimoottorinen, 14-paikkainen Ju 52/3m ja otettiin käyttöön 1. heinäkuuta 1932 Helsinki–Tukholma-välille. Yhteensä Aero tilasi viisi konetta. Tunnetuin koneista oli Kaleva, jonka neuvostoliittolaiset pommikoneet ampuivat alas Suomenlahdella 14. kesäkuuta 1940. Suomen posti on julkaissut 6. syyskuuta 1938 Junkers Ju 52 -aiheisen postimerkin ja 3. maaliskuuta 2003 Junkers Ju 52/3m -aiheisen postimerkin.


title: Junkers Ju 52

text: Vanhin lentävä Ju-52, Lufthansan 1930-luvun D-AQUI-tunnuksisen koneen väreihin maalattu yksilö D-CDLH vieraili Suomessa Malmin lentokentällä 15. toukokuuta 2005.


title: Ernst Mielck

text: Ernst Leopold Christian Mielck (24. lokakuuta 1877 Viipuri – 22. lokakuuta 1899 Locarno, Sveitsi) oli suomalainen säveltäjä ja pianisti, joka kuoli tuberkuloosiin jo 21-vuotiaana. Hän ehti säveltää parikymmentä teosta.


title: Ernst Mielck

text: Mielck syntyi Viipurissa vuonna 1877. Hänen isänsä sukujuuret olivat Saksassa. Mielckin isoisä oli muuttanut Viipuriin Lyypekistä ja perustanut sinne kauppaliikkeen. Molemmat Mielckin vanhemmista harrastivat musiikkia. Hänen äitinsä Irene (o. s. Fabritius) oli monipuolisesti kiinnostunut taiteesta ja oli harjoittanut lauluopintoja. Irenen veljiä oli säveltäjä ja viulisti Ernst Fabritius sekä liikemies, arkkitehti Edoard Mielck. Säveltäjä Ilmari Krohn kuului Irene Mielckin äidinpuoleiseen sukuun.


title: Ernst Mielck

text: Ernst Mielck oli sairaalloinen lapsi, mikä viivästytti hänen kehitystään. Pianonsoiton hän aloitti 10-vuotiaana Albert Tietzen johdolla. Vuonna 1891 Mielck lähetettiin opiskelemaan musiikkia Berliiniin Sternin konservatorioon. Hän palasi Suomeen vuonna 1894 ja alkoi toimia konsertoivana pianistina. Mielck täydensi opintojaan Berliinissä vuosina 1895–1896. Sävellyksessä häntä opetti Max Bruch. Syksyn 1896 ja vuoden 1897 Mielck vietti Suomessa. Syksyllä 1897 hän teki läpimurtonsa säveltäjänä, kun hänen teoksiaan esitettiin Helsingissä. Hän jatkoi edelleen säveltäjän opintojaan Bruchin johdolla kevääseen 1898. Joulukuussa 1898 Mielck piti Berliinissä sävellyskonsertin toimien itse pianosolistina.


title: Ernst Mielck

text: Mielck sairastui tuberkuloosiin keväällä 1899. Kesällä hänen vointinsa kohentui ja hänet lähetettiin toipumaan Locarnoon, Sveitsiin. Hän kuitenkin menehtyi 22. lokakuuta 1899 kaksi päivää ennen 22-vuotissyntymäpäiväänsä ja haudattiin Locarnoon.


title: Ernst Mielck

text: Suuri osa Mielckin sävellystuotantoa on kamarimusiikkia, kuten jousikvintetto, jousikvartetto, muutamat yksinlaulut (esimerkiksi "Heimath") sekä pianoteokset (esimerkiksi "Sarabande"). Hän sävelsi myös yhden sinfonian, "Satu-sinfonian", vuonna 1897. Muihin teoksiin kuuluvat Suomalainen sarja (1899), alkusoitto Macbethiin (1895), Dramaattinen alkusoitto (1897), konserttikappaleet sekä pianolle että viululle ja kaksi suurta vokaaliteosta.


title: Ernst Mielck

text: Mielckin musiikki sai kriitikoilta kiitosta, mutta häntä moitittiin sävelkielestä, joka oli jäänyt ajastaan jälkeen. Teoksissaan Mielck osoitti harvinaista kypsyyttä ikäänsä nähden.


title: Ernst Mielck

text: Myöhemmin Mielckin musiikillinen testamentti jäi unholaan uuden sinfonikon ja kansallissäveltäjän Jean Sibeliuksen myötä 1899. Toisin kuin Sibelius, Mielck oli konservatiivi eikä osallistunut musiikillaan kansallisiin ja poliittisiin kamppailuihin tsaarinvaltaa vastaan.


title: Shirin Ebadi

text: Shirin Ebadi (s. 21. kesäkuuta 1947) on iranilainen juristi ja ihmisoikeusaktivisti. Hän sai Nobelin rauhanpalkinnon vuonna 2003 ensimmäisenä iranilaisena ja ensimmäisenä musliminaisena.


title: Shirin Ebadi

text: Ebadi suoritti oikeustieteen tutkinnon Teheranin yliopistossa. Vuosina 1975–1979 hän työskenteli Teheranin tuomioistuimessa ja sa tuomarin viran. Vuoden 1979 islamilaisen vallankumouksen yhteydessä hän menetti paikkansa.


title: Shirin Ebadi

text: Ebadin valintaa palkinnonsaajaksi on pidetty osittain poliittisena kommenttina. Palkinnon myöntämistilaisuudessa Ebadi torjui ulkomaisen avun tarpeen sanomalla muun muassa taistelun ihmisoikeuksien puolesta Iranissa käytävän iranilaisin voimin.


title: Shirin Ebadi

text: Ebadin aviomiestä on kidutettu Iranissa ja hänelle on langetettu suuria veroja valtion taholta. Marraskuussa 2009 Iranin valtio takavarikoi Ebadin tallelokeron, muun muassa hänen Nobel-palkintomitalinsa. Hän on ensimmäinen Nobel-palkittu, jonka palkinnon valtio on takavarikoinut. Ebadi asuu Lontoossa, koska hänestä on pidätysmääräys Iranissa.


title: Shirin Ebadi

text: Ebadi on toistuvasti arvostellut Nokia Siemens Networksin aikaisempaa toimintaa Iranissa, kun se toimitti Iranin valtiolle laitteita, joilla voidaan selvittää matkapuhelinten käyttöä.


title: Harri Ahmas

text: Harri Pentti Ahmas (s. 25. huhtikuuta 1957 Vaasa) on suomalainen säveltäjä ja fagotisti.


title: Harri Ahmas

text: Ahmas valmisti ylioppilaaksi vuonna 1976 ja opiskeli sävellystä ja fagotinsoittoa Sibelius-Akatemiassa vuosina 1976–1984. Hän valmistui musiikinopettajaksi vuonna 1981 ja sai fagottidiplomin vuonna 1984. Häntä opettivat sävellyksessä Einar Englund ja Einojuhani Rautavaara. Hän on opiskellut myös Wienissä (1982–1982) ja Budapestissä (1982). Ahmas opetti fagotinsoittoa Sibelius-Akatemiassa vuonna 1981 ja vuosina 1985–1989.


title: Harri Ahmas

text: Ensikonserttinsa fagotistina Ahmas piti 1986 ja sävellyskonsertin 1994. Vuosina 1980–1989 Ahmas soitti fagottia Radion sinfoniaorkesterissa ja 1982–1996 Savonlinnan oopperajuhlaorkesterissa. Vuodesta 1989 hän on toiminut Lahden kaupunginorkesterin fagottisektion äänenjohtajana.


title: Harri Ahmas

text: Ahmas on säveltänyt kaksi kamarioopperaa, "Sydänvirrat" (1996–1999) ja "Käärmesormus" (2008). Lisäksi hän on säveltänyt muun muassa sinfonioita ja konserttoja. Vuonna 2004 hän sijoittui toiseksi kansainvälisessä Uuno Klami -sävellyskilpailussa teoksellaan Sinfonia nro 2.


title: Don Giovanni

text: Don Giovanni, alkuperäiseltä nimeltään "Il dissoluto punito ossia il Don Giovanni" (), KV 527 on Wolfgang Amadeus Mozartin säveltämä ooppera, jonka italiankielisen libreton on kirjoittanut Lorenzo da Ponte. Teoksen kantaesitys oli Prahassa 1787.


title: Don Giovanni

text: Prahalaiset ottivat Wienissä kantaesitetyn "Figaron häät" vastaan ihastuksella, sillä seurauksella että Prahan kansallisteatterin vuokraaja, impressaari Pasquale Bondini tilasi Mozartilta uuden oopperan, jonka ensiesitys olisi Prahassa. Mozart sävelsi Don Giovannin osittain Wienissä, osittain Prahassa ystäviensä Duschekien talossa. Teoksen kantaesitys 29. lokakuuta 1787 oli menestyksekäs. Yleisön joukkoon lukeutui todennäköisesti myös aikansa Don Juan, Giacomo Casanova, joka oli libretisti Lorenzo da Ponten hyvä ystävä.


title: Don Giovanni

text: Don Giovannia pidetään yhtenä kaikkien aikojen merkittävimmistä sävelteoksista, ja monista Don Juanin legendaan pohjautuvista oopperoista on Mozartin sävellys ylivertainen. Ooppera luokiteltiin ilmestyessään "dramma giocosoksi" (), koomisen ja traagisen välimaastoon. Alkuperäisessä tuotannossa vuorottelivat puhuttu resitatiivi ja lauletut aariat, mutta useimmissa moderneissa tuotannoissa käytetään Mozartin säveltämiä seccoresitatiiveja puhutun tekstin sijasta.


title: Don Giovanni

text: Tanskalainen filosofi Søren Kierkegaard on kirjoittanut laajan esseen, jossa hän (oikeammin yksi hänen salanimistään, Victor Eremita) väittää Don Giovannin olevan kaikkien aikojen suurin taideteos. Finaali, jossa Don Giovanni kieltäytyy katumasta on ollut antoisa filosofinen ja taiteellinen aihe monille kirjailijoille. George Bernard Shaw parodioi oopperaa näytelmässään "Ihminen ja yli-ihminen", jossa hän viittaa Commendatoren ja Don Giovannin kohtaukseen finaalissa.


title: Don Giovanni

text: 1. näytös


title: Don Giovanni

text:
2. näytös
Tapahtuu Espanjassa, Sevillassa 1600-luvun puolivälissä.


title: Don Giovanni

text: Don Giovanni saapuu kylään palvelijansa Leporellon vetämissä vaunuissa yömyöhällä. Don Giovanni tekeytyy Donna Annan, komtuurin tyttären, sulhaseksi ja ahdistelee tyttöä seksuaalisesti. Donna Anna tajuaa, ettei Don Giovanni ole hänen sulhasensa ja suuttuu tälle. Hänen komtuuri-isänsä saapuu paikalle mutta Don Giovanni tappaa tämän. Donna Anna vannoo sulhasensa Don Ottavion kanssa kostoa, kyläläiset pystyttävät muistopatsaan komtuurille. Leporello nuhtelee isäntäänsä murhasta, mutta Don Giovanni ei ole kuuntelevinaankaan. He kohtaavat Donna Elviran, Don Giovannin entisen rakastetun. Donna Elvira muistuttaa Giovannia että hän vannoi rakastavansa häntä aikoinaan. Don Giovanni lähtee pois ja Leporellolle jää tehtäväksi selittää, että Donna Elvira ei ole ainoa nainen, jota Don Giovanni on vannonut rakastavansa, hän on yksi 2065 muun naisen lisäksi. Leporello laulaa luetteloaarian "Madamina, il catalogo e questo" (Madamina, tämä kirja on lista). Zerlina ja Masetto, aviopari, juhlivat häitään, Don Giovanni kutsuu juhlaväen jatkamaan kutsuja hänen omassa huvilassaan, Masetto vastustelee, mutta suostuu lopulta tulemaan mukaan. Zerlina ja Don Giovanni laulavat dueton La ci darem la mano (Saan sinut sinne johtaa). Don Ottavio ja Donna Anna pyytävät Don Giovannilta apua komtuurin murhaajan kiinniottamisessa. Donna Anna tunnistaa Don Giovannin isänsä murhaajaksi ja vannoo kostoa raivoissaan. Juhlat jatkuvat Don Giovannin huvilassa, Don Giovanni laulaa samppanja-aarian Fin ch'han dal vino (Viineistä parhaat vieraille tuhlaa). Zerlina lepyttelee mustasukkaista Masettoa puutarhassa. Don Giovanni käskee Leporelloa pitämään Masetton loitolla hänestä ja Zerlinasta ja niin Don Giovanni tanssin huumassa viettelee Zerlinan. Samassa Donna Anna ilmoittaa kaikille, että Don Giovanni on komtuurin murhaaja. Don Giovanni ja Leporello lähtevät pakoon.


title: Don Giovanni

text: Leporello uhkaa erota Don Giovannin palveluksesta, Don Giovanni lepyttelee Leporellon rahalla. Nyt Don Giovanni aikoo vietellä Donna Elviran palvelijattaren, hän vaihtaa Leporellon kanssa vaatteita voidakseen paremmin lähestyä häntä. Don Giovanni kertoo rakkaudestaan uudelle ihastukselleen. Masetto saapuu parin talonpojan kanssa kostaakseen Don Giovannille ja he lähtevät naamioituneen Leporellon perään. Masetto jää kahden Leporelloksi naamioituneen Don Giovannin kanssa, Don Giovanni antaa tälle perinpohjaisen selkäsaunan. Leporello riisuu Don Giovannin vaatteet yltään ja livahtaa tiehensä. Don Ottavio kertoo rakastavansa Donna Annaa. Don Giovanni on vetäytynyt hautausmaalle, jossa kuolleen komtuurin patsas puhuttelee häntä. Don Giovanni kutsuu tämän illalliselle, mihin patsas vastaa myöntävästi. Don Giovanni lähtee valmistamaan illallista. Donna Elvira pyytää Don Giovannilta viimeisen kerran, että tämä muuttaisi tapansa, tämä ei kuitenkaan suostu. Komtuurin patsas saapuu paikalle ja vaatii Don Giovannia parantamaan tapansa, Don Giovanni lausuu vastaukseksi 9 kertaa ei ja silloin tämä heitetään helvettiin.Levytyksistä maineikkain on nimekkään laulajakaartin kanssa tehty Giulinin levytys stereo-aikakauden alkuajoilta.


title: Heino Kaski

text: Heino Wilhelm Daniel Kaski (21. kesäkuuta 1885 Pielisjärvi – 20. syyskuuta 1957 Helsinki) oli suomalainen säveltäjä ja pianisti. Säveltäjänä Kaski keskittyi pääasiassa pienimuotoisiin pianokappaleisiin ja lauluihin. Tyylillisesti hän edustaa kansallisromantiikkaa. Pianominiatyyreista kenties tunnetuin on toivekonserttien suosikki "Yö meren rannalla". Hän sävelsi myös sinfonian h-molli op. 16 vuonna 1919. Säveltäjä itse piti tätä teosta pääteoksenaan. Muita Kasken sävellyksiä ovat muun muassa viulu- (1920), sello- (1923) ja huilusonaatit (1937). Hän sävelsi yli sata yksinlaulua sekä yli sata pianokappaletta.


title: Heino Kaski

text: Heino Kasken vanhemmat olivat lukkari, "director cantus" Daniel Kaski ja Anna Maria o.s. Alopaeus. Poika sai musiikinopetusta isältään ja oppi soittamaan viulua.


title: Heino Kaski

text: Kaski siirtyi kesken oppikoulun Sortavalan lyseosta Helsinkiin opiskelemaan musiikkia, aluksi urkurikoulussa ja sen jälkeen Helsingin orkesterikoulussa. Musiikinteoriaa hänelle opetti Ilmari Krohn, ja hän sai yksityisesti sävellysopetusta Erkki Melartinilta, Jean Sibeliukselta ja myöhemmin Selim Palmgrenilta. 1910-luvun alkupuolella Kaski sai neljästi valtion stipendin, ja sen turvin hän opiskeli sävellystä Berliinissä Paul Juonin johdolla vuosina 1911–1914. Maailmansota keskeytti opinnot, ja hän palasi kotimaahan vuosiksi 1914–1919 ja sai opetusta Palmgrenilta. Sodan jälkeen hän palasi Keski-Eurooppaan ja jatkoi sävellysopintojaan Otto Taubmannin johdolla ja tutustui myös ranskalaiseen säveltaiteeseen.


title: Heino Kaski

text: Kaski piti yhdeksän sävellyskonserttia Helsingissä sekä muutamia muualla Suomessa.


title: Heino Kaski

text: Opintojensa jälkeen vuonna 1926 Kaski alkoi elättää itseään opettamalla pianonsoittoa ja laulua Sivistysjärjestöjen kansankonservatoriossa ja Helsingin kansakoulussa. Hän sai "director musices" -arvonimen vuonna 1941, ja hänet palkittiin Pro Finlandia -mitalilla 1950. Kaski kuoli Helsingissä samana päivänä kuin Jean Sibelius, 20. syyskuuta 1957.


title: Höyry-kone

text:
Höyry-kone oli suomalainen progressiivisen rockin yhtye. Yhtye julkaisi uransa aikana kaksi levyä: "Hyönteisiä voi rakastaa" ja "Huono Parturi". Molemmat levyt julkaistiin ruotsalaisen APM-levy-yhtiön kautta. Höyry-kone on mukana myös kokoelmalevyllä "Slave to the Power - the Iron Maiden Tribute", jolla yhtye esittää version Iron Maidenin kappalesta The Trooper. Jarno Sarkula perusti vuonna 1997 Teemu Hännisen kanssa uuden yhtyeen Alamaailman Vasarat, johon liittyi myöhemmin myös Marko Manninen. Nimi "Höyry-kone" on kirjoitettu yhdysmerkillä, jotta se kuulostaisi vanhahtavalta. Molemmat albumit äänitti,mixasi ja tuotti Joonas Pirttilä
äänitti Joonas Pirttilä Cozmoz, Börlande, Ruotsi 3 toukokuuta 1996, miksasi Jussi Kärkkäinen


title: Selim Palmgren

text: Selim Gustaf Adolf Palmgren (16. helmikuuta 1878 Pori – 13. joulukuuta 1951 Helsinki) oli suomalainen säveltäjä ja pianisti.


title: Selim Palmgren

text: Palmgren syntyi Porissa vuonna 1878. Hän kirjoitti ylioppilaaksi Porin Lyseon lukiossa. Hän alkoi opiskella musiikkia Helsingin musiikkiopistossa syksyllä 1895. Vuonna 1899 Palmgren muutti Saksaan opiskelemaan Ferruccio Busonin johdolla. Palmgrenin opettajiin kuului myös Konrad Ansorge, joka itse oli aikanaan ollut Lisztin oppilas. Vuonna 1910 sai ensiesityksensä Palmgrenin ainoa ooppera, "Daniel Hjort". Hän ryhtyi työstämään toistakin oopperaa, "Der Student von Prag", mutta se ei koskaan valmistunut. Pian tämän jälkeen Palmgren meni naimisiin oopperalaulaja Maikki Järnefeltin (o.s. Pakarinen) kanssa. Pariskunta asui 1914–1915 Tukholmassa ja Kööpenhaminassa. Palmgren esiintyi myös Yhdysvalloissa, ja toimi vuosina 1921–26 siellä sävellyksen professorina Rochesterin Eastman School of Musicissa.


title: Selim Palmgren

text: Maikki Järnefelt kuoli 1929 aivohalvaukseen sairaalassa saatuaan vakavan sairauskohtauksen Palmgrenin kantaatin "Turun lilja" kantaesityksen kenraaliharjoituksissa Turun tuomiokirkossa (katso Kimmo Korhonen, Selim Palmgren - Elämä musiikissa, WSOY, 2009). Palmgren solmi vuonna 1930 uuden avioliiton Maikki Järnefeltin suosikkioppilaan, virolaissyntyisen laulajattaren Minna Talvikin (1902–83) kanssa. Vuodesta 1939 lähtien Palmgren toimi Sibelius-Akatemiassa (ent. Helsingin konservatorio) sävellyksen professorina, sitä ennen vuosina 1929–39 pianonsoiton lehtorina.


title: Selim Palmgren

text: Palmgren kuoli Helsingissä joulukuussa 1951. Hänet on haudattu Hietaniemen hautausmaan Taiteilijainmäelle. Porin kaupungin musiikkioppilaitos Palmgren-konservatorio on nimetty hänen mukaansa.


title: Selim Palmgren

text: Palmgrenin veli oli säveltäjä Allan Palmgren.


title: Selim Palmgren

text: Palmgren sävelsi pianolle yli 300 kappaletta. Lisäksi hän sävelsi muun muassa kuoroteoksia, viisi pianokonserttoa sekä oopperan "Damiel Hjort" (1907–1910, suomenkielinen versio 1929 ja kokonaan uudistettu versio 1938), joka perstuu J. J. Wecksellin samannimiseen näytelmään.


title: Selim Palmgren

text: Palmgrenin tuotannossa on vaikutteita muun muassa impressionismista. Aikalaiset kutsuivat häntä "Pohjolan Chopiniksi", ja hänen pianotuotantonsa onkin monipuolinen. Osa pianoteoksista on sarjoja, osa yksittäiskappaleita. Tunnetuimpia esimerkkejä ovat "Kevät" (op. 27), "24 preludia" (op. 17), "Kolmikohtauksinen nokturno" (op. 72) ja "Nuoruus" (op. 28). Ainoa teos kahdelle pianolle on "Maskenball" (op. 36). Paljon soitettu on myös pianokonsertto nro 2, "Virta" (op. 33), joka oli pitkään mm. kuuluisan pianistin Ignaz Friedmanin ohjelmistossa.


title: Selim Palmgren

text: Palmgren jatkoi säveltämistä vanhoille päivilleen asti. Esimerkiksi "Sonatina" (op. 113) ja selloteokset op. 114 ovat syntyneet viimeisinä elinvuosina.


title: Ivan Bunin

text: Ivan Aleksejevitš Bunin (, 22. lokakuuta 1870 Voronež – 8. marraskuuta 1953 Pariisi) oli venäläinen kirjailija, jolle myönnettiin Nobelin kirjallisuuspalkinto ensimmäisenä venäläisenä vuonna 1933. Hänen runojensa ja kertomustensa monipolvista ja monimuotoista rakennetta verrataan pitsiin.


title: Ivan Bunin

text: Bunin syntyi perheensä kartanossa Voronežissa Keski-Venäjällä. Buninin perhe oli maanomistaja-teollisuussuku, joka kuitenkin köyhtyi, sillä Bunin isoisä ja isä olivat ajautuneet vararikon partaalle.


title: Ivan Bunin

text: Bunin meni oppikouluun Jeletsissä vuonna 1881 mutta palasi takaisin Voronežiin viiden vuoden kuluttua. Ivanin veli innosti häntä lukemaan klassisia venäläisiä kirjailijoita ja kannusti häntä kirjoittamaan.


title: Ivan Bunin

text: 17-vuotiaana, vuonna 1887, Bunin julkaisi ensimmäisen runonsa pietarilaisessa kirjallisuuslehdessä. Hänen ensimmäinen runokirjansa "Listopad" (1901) sai hyvän arvostelun. Buninin runot ovat saaneet vaikutteita sekä 1800-luvun ranskalaisesta runoudesta että itämaisesta mystiikasta. Vladimir Nabokov oli Buninin ihailija, samoin Aleksandr Blok.


title: Ivan Bunin

text: Vuonna 1889 Bunin meni veljensä työpaikalle valtion virkamieheksi Harkovaan, jossa hän toimitti myös paikallista lehteä ja oli töissä kirjastossa. Bunin alkoi käydä kirjeenvaihtoa Anton Tšehovin kanssa, ja myöhemmin hän ystävystyi Maksim Gorkin ja Leo Tolstoin kanssa.


title: Ivan Bunin

text: Vuodesta 1895 Bunin asui Moskovan ja Pietarin välillä ja meni naimisiin kreikkalaisen vallankumouksellisen tyttären kanssa vuonna 1898. Avioliitto ajautui avioeroon.


title: Ivan Bunin

text: Ennen ensimmäistä maailmansotaa Bunin matkusteli Ceylonilla, Palestiinassa, Egyptissä ja Turkissa. Talvet 1912–1914 hän asui Caprilla kirjailija Maksim Gorkin luona. Hän lähti Moskovasta vallankumouksen aikana 1917 Odessaan. Odessasta hän lähti ranskalaisella laivalla vuonna 1919 Grasseen, Ranskaan. Siellä hän julkaisi päiväkirjansa, jossa hän kuvaa aristokraattisesta taustastaan nousevaa inhoa bolševikkihallintoa kohtaan.


title: Ivan Bunin

text: Bunin oli ensimmäinen venäläinen, joka sai Nobelin kirjallisuuspalkinnon. Hän matkusti Tukholmaan hakemaan palkintoa natsi-Saksan kautta, ja kerrotaan, että Gestapo pidätti hänet Berliinissä, syytti jalokivien salakuljetuksesta ja pani juomaan pullollisen risiiniöljyä. Natsit vastustivat Buninin palkitsemista.


title: Ivan Bunin

text:
Toisen maailmansodan aikana hän vastusti natseja ja piilotteli juutalaisia talossaan miehityksen aikana. Elämänsä loppupuolella hän kiinnostui neuvostokirjallisuudesta ja jopa elätteli toiveita synnyinmaahan palaamisesta. Hän kuoli kuitenkin Pariisissa sydänkohtaukseen, ja hänen kirjansa Anton Tšehovista jäi kesken. Ivan Bunin haudattiin Sainte-Geneviève-des-Bois’n venäläiselle hautausmaalle
Sainte-Geneviève-des-Boisiin Pariisin ulkopuolella.


title: Ivan Bunin

text: Kesti vuoteen 1956 asti, ennen kuin Bunin rehabilitoitiin synnyinmaassaan ja hänen perivenäläisiä teoksiaan sai julkaista Neuvostoliitossa.


title: Holoriimi

text: Holoriimi on lause tai virke, jolla on (ainakin) kaksi aivan erilaista merkitystä; kumpikin merkitys on foneettisesti täysin tai melkein samanlainen. Esimerkkejä:


title: Holoriimi

text: Ranskan kielessä on erityisen paljon sellaisia holoriimejä, joissa kummankin aivan erilaisen merkityksen kirjoitustapa on erilainen mutta lausumistapa samanlainen. Tällöin muodostavat kumpikin erikseen runon kaksi säettä, jotka lausuttuna ovat toistensa täydelliset riimit (kreikan ὅλος [holos] 'kokonainen'). Esimerkiksi:


title: Holoriimi

text: Suomessa on tähän vaikeampi päästä, koska samanlainen lausumistapa merkitsee myös samanlaista (tai melkein samanlaista) kirjoitustapaa. Esimerkiksi:


title: Kahone

text: Kahone on kaupunki Senegalissa Kaolackin alueella. Siellä oli vuonna 2016 maan tilastokeskuksen mukaan 15 603 asukasta. Kahonessa on katolinen johto ja siellä järjestetään vuosittain kuninkaalliset juhlat. Kahone oli vuodet 1493–1969 sererien Saloumin kuningaskunnan pääkaupunki.


title: Traffic (yhtye)

text: Traffic oli brittiläinen rockyhtye, joka oli toiminnassa vuosina 1967–1974. Traffic yhdisteli musiikissaan soul-, jazz- ja folkvaikutteita psykedeeliseen rockiin. Yhtyeen tunnetuimmat jäsenet olivat Steve Winwood (laulu, kosketinsoittimet, kitara) ja Dave Mason (laulu, kitara, sitar). Yhtyeeseen kuuluivat myös huilisti-saksofonisti-kosketinsoittaja Chris Wood sekä rumpali-laulaja Jim Capaldi.


title: Traffic (yhtye)

text: Trafficin syntymä ajoittui alkukesään 1967 eli samaan aikakauteen, jolloin "flower power" ilmiö puhkesi täyteen kukoistukseensa. Winwood oli ehtinyt hankkia jo runsaasti mainetta The Spencer Davis Groupin laulusolistina ja kosketinsoittajana vuodesta 1963. Yhtyeen singlemenestyksistä huolimatta ("Keep On Running", "Somebody Help Me" ja "Gimme Some Loving") Winwood ei ollut ollut tyytyväinen Spencer Davis Groupin saavutuksiin ja oli lähtenyt omille teilleen. Halu esittää jotain uutta ja omaperäistä oli tärkein kriteeri Trafficin luomiseen. Yhtye syntyikin oikeastaan jo paljon ennen kuin Winwood oli jättänyt Spencer Davis Groupin. Kvartetin jäsenet soittivat eri yhtyeissä, mutta tapailivat toisiaan aina kun voivat harjoitellen tulevaa yhtyettään varten. Yhtyeen tunnuskuvio esitti neljää toisiinsa kietoutunutta nuolta, jotka symbolisoivat yhtyeen jäsenten pyrkimystä saumattomaan yhteistyöhön. Trafficin kokoonpano oli sikäli erikoinen, että siitä puuttui alun perin basso. Winwood ei pitänyt puutetta ongelmana: "Basso on täysin tarpeeton kapine, jos yhtyeeseen kuuluu urut".


title: Traffic (yhtye)

text: Trafficin levyistä tunnetuin lienee yhtyeen ensilevy "Mr. Fantasy", joka julkaistiin marraskuussa (1967). Jo aiemmin samana vuonna heillä oli Englannissa kaksi suurta singlemenestystä, joista ensimmäinen, nimeltään "Paper Sun", tuli myyntiin toukokuussa ja nosti Trafficin hetkessä huipulle. Kappale oli Winwoodin käsialaa, ja hän myös lauloi sen. Lisäksi se julkaistiin ennen kuin Traffic oli esiintynyt yhdelläkään keikalla. "Paper Sunin" iskostuessa kansan suosioon oli Trafficin helppo nousta esiin pimennosta. Yhdysvalloista levinnyt hippiliike saavutti Britannian samana kesänä. Rakkauden kesäksi kutsuttu aikakausi nosti Britteinsaarilla hetkessä esiin kymmeniä psykedeelistä rockia soittavia yhtyeitä, joiden eturintamaa Traffic edusti.


title: Traffic (yhtye)

text: Elokuussa julkaistiin Trafficin toisena singlenä Dave Masonin tekemä ja laulama "Hole In My Shoe". Kappale jatkoi edeltäjänsä vahvasti psykedeelista tyylisuuntaa ja nousi nopeasti brittien myyntilistoilla kakkoseksi. Samoihin aikoihin ensimmäisen albumin "Mr. Fantasyn" kanssa ilmestynyt kolmas single "Here We Go Round The Mullberry Bush" menestyi sekin vielä kohtalaisen hyvin.


title: Traffic (yhtye)

text: Albumista tuli kriitikoiden suosikki, ja se oli kunnianhimoinen näyttö Trafficin monipuolisista taidoista, eritoten Winwoodin ja Masonin osaamisista. Kaupallisessa mielessä albumi ei kuitenkaan vastannut levy-yhtiön asettamia korkeita odotuksia. Englannissa se viipyi muutaman viikon Top-20 listalla mutta putosi nopeasti sen ulkopuolelle. Vielä laimeampaa oli kysyntä Euroopan mantereella ja Yhdysvalloissa. Vaikka Traffic oli tullut ympäri maailmaa tutuksi kahden ensimmäisen singlensä ansiosta, vierasti ostava yleisö sen albumia, joka ei sisältänyt helposti tarttuvia kappaleita. Englannissa levyltä julkaistiin singlenä Winwoodin tulkitsema "No Face, No Name, No Number". Ostajat eivät kuitenkaan innostuneet laulusta. Yhdysvalloissa singlen A-puoleksi valittiin "Dear Mr. Fantasy", mutta sen saama vastaanotto oli vaatimaton. Jälkeenpäin laulu on noussut kuitenkin yhdeksi Trafficin klassikoksi, kuten myös myöhemmin julkaistut kappaleet "Glad", "Freedom Rider", "John Barleycorn (Must Die)" ja "Low Spark of High Heeled Boys".


title: Traffic (yhtye)

text: Trafficin keulahahmot Winwood ja Mason eivät kyenneet noudattamaan oman yhtyeensä alkuperäistä tavoitetta tehdä saumatonta yhteistyötä. Winwood oli tyytymätön tyylisuuntaan ja soundiin, jota Masonin tekemät kappaleet edustivat. Tilanne johti siihen, että basistin töitä tehnyt Mason jätti yhtyeen joulukuussa 1967. Jäljelle jäänyt kolmikko huomasi nopeasti, etteivät he omin avuin pystyneet korvaamaan Masonia. Winwood, joka oli antanut ymmärtää, ettei basso ollut tarpeellinen, joutui perumaan väitteensä havaittuaan, ettei kyennyt korvaamaan puuttuvaa bassoa uruilla. Samana keväänä Mason suostui palaamaan. Hän oli toistaiseksi haudannut unelmansa soolouran luomisesta ja osallistui intensiivisesti heidän toisen albuminsa "Trafficin" tekemiseen.


title: Traffic (yhtye)

text: Tästä eteenpäin Traffic pysyi nelimiehisenä yli puoli vuotta. Loppuvuodesta 1968 Winwood, Mason ja Wood osallistuivat Jimi Hendrixin "Electric Ladyland" -levyn tekoon. Samana syksynä Traffic suunnisti kiertueelle Yhdysvaltoihin. Kiertueen aikana vanhat riitaisuudet leimahtivat uudelleen. Winwood, Capaldi ja Wood erottivat Masonin kokoonpanosta katsottuaan yhteistyön tämän kanssa mahdottomaksi. Kun kiertue oli ohi, ilmoitti Winwood Trafficin lopettavan vuoden 1969 alussa.


title: Traffic (yhtye)

text: Trafficin toinen albumi menestyi hyvin niin Englannissa kuin Yhdysvalloissakin. Sen sisältämistä kappaleista suosituimmaksi nousi Dave Masonin sävellys "Feeling Allright", josta myöhemmin on tehty lukuisia cover-versioita. Yhtye hajosi pian tämän jälkeen. Winwood perusti Eric Claptonin ja Ginger Bakerin kanssa Blind Faithin, jonka elinkaari jäi puoleen vuoteen. Yhtye teki kiertueen Yhdysvalloissa ja Euroopassa, mutta lopetti toimintansa jo syksyllä 1969. Samana vuonna Capaldi ja Wood sopivat erimielisyytensä Masonin kanssa, ja kosketinsoittaja Wynder K. Frogin kanssa he kokosivat lyhytikäisen yhtyeen, joka kantoi nimeä Wooden Frog. Sen jälkeen syntyi uusi suppeampi Traffic, joka julkaisi kiitetyn levyn "John Barleycorn Must Die" (1970), josta piti alun perin tulla multi-instrumentalisti Steve Winwoodin ensimmäinen sooloalbumi. Levytysessioissa olivat kuitenkin mukana myös Capaldi ja Wood, ja vaikka Winwood vastasi suurimmalta osalta musiikista, levy päätettiin julkaista Trafficin nimissä. Vuosina 1970–73 yhtyeen levytyksissä ja kiertueilla nähtiin useita muusikoita, "mm." rumpali Jim Gordon, kosketinsoittaja Barry Beckett ja basisti Rick Grech. Trafficin hajottua lopullisesti Steve Winwood aloitti menestyksekkään soolouran. Myös Mason siirtyi soololaulajaksi.


title: Traffic (yhtye)

text: Vuonna 1994 Winwood ja Capaldi elvyttivät Trafficin henkiin tekemällä studioalbumin "Far From Home". Tämän lisäksi he tekivät saman vuoden aikana yhdessä kiertueen esiintymällä Trafficin nimellä.


title: Hermeneuttinen teologia

text: Hermeneuttinen teologia on systemaattisen teologian osa-alue, jonka tehtävänä on ajankohtaistaa kristillistä sanomaa nykypäivään. Siinä pohditaan kristillisen teologian merkitystä tämän päivän maailmassa erilaisten vanhojen kirjoitusten avulla. Eksegetiikka tutkii Raamatun kirjoitusten syntyä ja sisältöä historiallisessa kulttuuriympäristössä. Hermeneutiikan tehtävänä on selvittää ja myös keksiä uusia tulkintoja sille, mitä nämä vanhat kirjoitukset merkitsevät nykyaikana. Hermeneutiikka tuottaa siten uutta teologiaa.


title: Salsa (tanssi)

text: Salsa on eräs latinalaisamerikkalaisen tanssin muoto, joka on suosittua myös Pohjois-Amerikassa, Euroopassa ja Aasiassa. Salsa on joidenkin mielestä alun perin kotoisin Kuubasta ja toisen mielestä New Yorkista. Salsaa tanssitaan paritanssina, mutta sitä voi harjoitella myös yksinään.


title: Salsa (tanssi)

text: Salsa-tanssiin liittyy salsa-musiikki. Sana on espanjaa ja tarkoittaa kastiketta. Salsa-musiikin rytmi on tyypillisesti kahdeksanjakoinen. Yleensä tanssissa on kolme askelta neljää iskua kohti. Salsa-tanssijat eivät myöskään liiku lattialla kovin paljon, vaan tanssivat melko lailla paikoillaan.


title: Salsa (tanssi)

text: Salsa-tanssit voidaan jakaa kahteen tyylisuuntaan, kuubalaiseen Casino-salsaan ja Crossbory Style -salsoihin. Tai eri salsatyylejä, kuten kuubalaista salsaa ja eri Crossbody-tyylejä voi myös pitää eri tansseina, joissa on kuitenkin samantyylinen rytmi ja samankaltaisia kuvioita, koska eri salsatyylit erovat liikeradoiltaan ja elementeiltään toinen toisistaan. Niin sanotuissa Crossbody Style -salsassa tanssin seuraaja ja viejä liikkuvat käytännössä toisiaan vastakkain ja toistensa ympäri linjassa koko ajan samaan tapaan kuin esim. Lindy Hopissa. Tunnetuimmat Crossbody Style -salsatyylit ovat New York Style salsa ja Los Angeles Style salsa, joista ensimmäistä kutsutaan kansainvälisesti myös lyhyesti nimellä mambo tai on2 ja jälkimmäistä nimellä salsa tai on1. Kuubalaisessa salsassa eli casinossa liikerata muistuttaa pyöristynyttä kolmiota.


title: Salsa (tanssi)

text: Suomessa on tanssittu kuubalaista parisalsaa vuodesta 1994 ja se on yleisin salsatyyli Suomessa. Crossbody style -salsojen harrastus alkoi Suomessa vuonna 2000 ja on viime vuosina lisääntynyt voimakkaasti. Tanssikoulujen ja kaupunkien yökerhojen/baarien salsailtojen lisäksi salsaa on alettu tanssia myös jonkin verran tanssilavoilla. Suomen aktiivisimmat salsayhteisöt löytyvät Helsingistä, Tampereelta ja Turusta.


title: Vilho Luolajan-Mikkola

text: Vilho Luolajan-Mikkola (alkujaan Vilho Mikkola, 22. joulukuuta 1911 Vanaja – 14. marraskuuta 2005 Helsinki) oli suomalainen säveltäjä. Häntä opettivat sävellyksessä muun muassa Aarre Merikanto ja Selim Palmgren. Luolajan-Mikkola suoritti sävellysdiplominsa vuonna 1946. Hänen kuuluisin sävellyksensä on surumielinen yksinlaulu "Häätanhu" Yrjö Jylhän tekstiin "(mul on hautajaiset, sulla häät)". Hän sävelsi lähes elämänsä loppuun saakka ja hänen viimeinen teoksensa oli laulu "Hiljentyen" vuodelta 2001 Aaro Hellaakosken runoon.


title: Armo (kristinusko)

text: Armo (latinaksi "gratia") on kristinuskon peruskäsitteitä. Se merkitsee anteeksiantamista tai muuta hyvyyttä. Kristinuskon mukaan Jumala antaa ihmiselle armon, joka tarkoittaa useinkin pahojen tekojen eli syntien antamista anteeksi ja sitä, että sielu pelastuu kuoltuaan kadotukselta tai ikuiselta tuskalta. Kristillinen traditio tuntee monia Jumalan armon määritelmiä. Erilaiset määritelmät aiheuttavat helposti käsitteellisiä sekaannuksia ja teologisia väärinkäsityksiä. Armo määritellään kirkon piirissä usein Jumalan rakkaudeksi ja hyvyydeksi.


title: Armo (kristinusko)

text: Eräs armon määritelmä on, että se on Jumalan ansaitsematon suosio, joka ei riipu sen saajasta mitenkään. Roomalaiskirjeen mukaan armo ja teko ovat toisensa pois sulkevia asioita (suhteessa ihmisen pelastukseen). Efesolaiskirjeen mukaan ihminen pelastuu armosta, uskon kautta, ei tekojen kautta.


title: Armo (kristinusko)

text: Armo ilmenee monella eri tavalla kristinuskossa. Jumalan rakkaus ja hyvyys näkyy yhteytenä ihmiskuntaan (interaktiivinen tai profeetallinen armo), syntien anteeksiantamisena (juridinen armo), eettisten ohjeiden opettamisena (pedagoginen armo), olemassaolon ja elämänkatsomuksen avartajana (eksistentialistinen armo) sekä kuoleman voittamisena (viktoriaaninen armo).


title: Muuntohuume

text: Muuntohuumeet tai design-huumeet ovat huumausaineiden erilaisia kokeellisia muunnoksia, joita saadaan alkuperäisen aineen kemiallista rakennetta muokkaamalla. Näin syntyy uusi aine, jonka farmakologiset ominaisuudet muistuttavat vanhempaa ainetta. Useat muuntohuumeet ovat alun perin tutkimuskemikaaleja, joita ei ole suunniteltu käytettäviksi päihteinä.


title: Muuntohuume

text: Tutkimuskemikaalilla tarkoitetaan usein muuntohuumeita, mutta sillä voidaan tarkoittaa mitä tahansa lääkkeiden kehityksessä tai tieteellisen tutkimuksen apuaineina käytettäviä yhdisteitä. Tutkimuskemikaalien ensisijainen käyttötarkoitus on voinut olla täysin laillinen, mutta jossain vaiheessa yhdisteen soveltuvuus päihteeksi on selvinnyt, ja sitä on alettu väärinkäyttää.


title: Muuntohuume

text: Muuntohuume on Terveyden ja hyvinvoinnin laitoksella muotoiltu termi korvaamaan aiemmin käytössä olleita termejä ja kuvaamaan 2010-luvun taitteessa kiihtynyttä ilmiötä. Kansainvälisesti samasta ilmiöstä käytetään termejä new psychoactive substances (NPS) (suom. "uudet psykoaktiiviset aineet") tai novel psychoactive substances (NPS) (suom. "epätyypilliset psykoaktiiviset aineet"). NPS-termeillä viitataan kuitenkin vain sellaisiin päihteinä käytettäviin aineisiin, joita ei ole luokiteltu YK:n yleissopimuksissa huumausaineiksi.


title: Muuntohuume

text: Vuonna 2011 Tullilaboratorio tunnisti 85 erilaista muuntohuumetta. Näistä 43 oli sellaisia, joita ei ollut tavattu Suomessa aikaisemmin. Vuonna 2012 Tullilaboratorio tunnisti 98 erilaista muuntohuumetta, joista 38:aa ei ollut tavattu Suomessa aikaisemmin. Vuonna 2013 noin sadan muuntohuumeaineen joukossa oli 20 aiemmin tunnistamatonta ainetta. Vuonna 2014 uusia muuntohuumeita löydettiin noin kolmekymmentä ja vuonna 2015 niitä löydettiin 23.


title: Muuntohuume

text: Euroopan huumausaineiden ja niiden väärinkäytön seurantakeskuksen EMCDDA:n varhaisen varoituksen järjestelmä löysi 24 uutta ainetta vuonna 2009. Vuonna 2010 löydettiin 41 uutta ainetta; vuonna 2011 löydettiin 49 uutta ainetta; vuonna 2012 löydettiin 73 uutta ainetta; vuonna 2013 löydettiin 81 uutta ainetta ja vuonna 2014 löydettiin 101 uutta ainetta. Vuonna 2015 löydettiin 100 uutta ainetta, ja vuoden loppuun mennessä tarkkailussa oli yhteensä 560 muuntohuumeiksi luokiteltavaa yhdistettä. Vertailun vuoksi YK:n yleissopimuksissa on luokiteltu 234 huumausainetta.


title: Muuntohuume

text: Suomessa uudet psykoaktiiviset aineet ovat laillisia, kunnes ne luokitellaan joko lääkkeiksi, kuluttajamarkkinoilta kielletyiksi psykoaktiivisiksi aineiksi tai huumausaineksi. säännöllisesti. Joulukuussa 2014 Suomen huumausainelakiin lisättiin uusi kategoria "kuluttajamarkkinoilta kielletyt psykoaktiiviset aineet" (KKP-aineet) ja aiemmin 153 lääkeaineiksi luokiteltua muuntohuumetta siirrettiin lääkelain piiristä KKP-aineiksi. Alkuvuodesta 2015 KKP-aineiksi luokiteltiin 141 aiemmin kokonaan valvonnan ulkopuolella ollutta ainetta. Syyskuussa 2015 lisättiin 65 uutta ainetta, ja huhtikuussa 2016 lisättiin 21 uutta ainetta ja lääkeluettelosta siirrettiin KKP-aineiksi mazatecinsalvia ja siaminkratomi. Marraskuussa 2016 lisättiin 85 uutta ainetta, toukokuussa 2017 lisättiin 58 uutta ainetta ja heinäkuussa 2018 lisättiin 54 uutta ainetta.


title: Muuntohuume

text: KKP-aineiden valmistus, maahantuonti, varastointi, myynnissä pitäminen ja luovuttaminen ovat kiellettyjä. Aineiden käyttöä tai hallussapitoa ei ole kielletty, mutta niistä voidaan tuomita tietyissä tilanteissa rangaistus laittomaan tuontitavaraan ryhtymisenä.


title: Muuntohuume

text: Suomen huumausainelakia voidaan kuitenkin kiertää valmistamalla laittomaksi luokitellun aineen molekyylirakenteesta poikkeava aine substituutiota käyttäen, jolloin lopputuloksena voidaan saada alkuperäisen aineen ominaisuuksia muistuttava aine, jota kuitenkaan ei ole luokiteltu huumausaineeksi. Erilaisen molekyylirakenteen luomiseksi riittää yhden atomin vaihtaminen toiseksi. Tästä esimerkkinä voidaan pitää 2C-ryhmään kuuluvia psykedeelisiä fenetyyliamiineita 2C-B ja 2C-I. Nämä kaksi ovat molekyylirakenteeltaan lähes samanlaisia, poiketen rakenteellisesti ainoastaan siten, että 2C-B:ssä on yksi bromiatomi, kun taas 2C-I:ssä se on korvattu jodiatomilla. 2C-B ja 2C-I luokitellaan Suomessa huumausaineiksi.


title: Muuntohuume

text: Tutkimukset muuntohuumeiden toksikologisista ja farmakologisista ominaisuuksista ovat usein puutteellisia tai niitä ei ole ollenkaan tehty, joten niiden vaikutuksia elimistöön ei tunneta. Tämä hankaloittaa myös yliannostustapauksissa sairaalahoitoon joutuneiden potilaiden asianmukaista hoitoa. Vaikka olisi tiedossa yliannosteltu kemikaali, sille ei välttämättä ole kehitetty vastamyrkkyä, eikä kyseisen kemikaalin yliannostuksen hoitoon ole välttämättä tiedossa asianmukaisia hoitokeinoja.


title: Muuntohuume

text: Lisäksi näiden aineiden valmistusprosessissa saattaa olla puutteita, jolloin lopputuotteeseen voi jäädä jäämiä synteesissä käytetyistä kemikaaleista. Esimerkki tällaisesta muuntohuumeesta on MPPP. Sen synteesin sivutuotteena muodostuu herkästi MPTP-nimistä kemikaalia, joka aiheuttaa pysyviä Parkinsonin taudin kaltaisia oireita.


title: Muuntohuume

text: Vaaratekijöitä ovat myös esimerkiksi jatkeaineet ja niiden ja itse vaikuttavan aineen keskinäinen määrällinen suhde. Tämä on tyypillinen vaaratekijä muidenkin laittomasti kaupattavien huumausaineiden kanssa. Käyttäjä ei näin ollen voi olla varma käyttämänsä aineen vahvuudesta, saati siitä että laittomasti ostettu huumausaine on varmasti sitä, jota hänelle on kaupattu. Esimerkkitapauksessa käyttäjälle on myyty 25I-NBOMe:tä virheellisesti LSD:nä, jotka kummatkin voidaan annostella imeytettynä paperilappuun (imupaperiin) eli niin kutsuttuun blotteriin. Nämä kaksi ainetta poikkeavat ominaisuuksiltaan ja vaikutuksiltaan huomattavasti toisistaan. LSD:n yliannostuksen riski on hyvin vähäinen: potentiaalisesti tappava annos on kymmeniätuhansia kertoja suurempi kuin normaali käyttöannos.


title: Palantír

text: Palantír (käännetään yleensä Näkykivi, tarkoittaa kirjaimellisesti "Kauas näkevä") on kristallipalloa muistuttava kivi Keski-Maassa J. R. R. Tolkienin kirjassa "Taru sormusten herrasta". Kun joku katsoo kiveen, hän voi nähdä muihin kiviin katsojat ja puhua heidän kanssaan; ne katsojat, jolla on suuri voima, voivat katsoa kivillä minne haluavat. Valinorin haltiat tekivät ne Lännen Ääressä, ja lähes varmasti nämä haltiat olivat "noldo"-haltioita, ja todennäköisesti yksi tekijöistä oli Fëanor. Monta palantíria on tehty, mutta niiden tarkkaa lukumäärää ei tiedetä. Jotkin kivet olivat voimakkaampia kuin toiset kivet ja ne olivat eri kokoisia. Pienimmät olivat halkaisijaltaan noin 30 senttimetriä, kun taas suurin vei suuren kammion. Valtakiveä pidettiin Avallonën tornissa Tol Eressëassa. Niiden on tiedetty saavan joissain tapauksissa ihmisestä vallan, ja vaikka Peregrin Tuk ei ole ihminen vaan hobitti, sai Orthancin kivi hänet valtaansa.